HARGA RON95 DAN RON97 NAIK DUA SEN, DIESEL NAIK ENAM SEN

KUALA LUMPUR: Harga runcit petrol RON97 naik dua sen kepada RM2.36 seliter, manakala RON95 naik dua sen kepada RM2.06 seliter sementara diesel naik sebanyak enam sen kepada RM2.14, berkuat kuasa tengah malam ini hingga 21 Feb.

Dalam kenyataan hari ini, Kementerian Kewangan memaklumkan berdasarkan pengiraan di bawah formula Mekanisme Harga Automatik (APM), harga runcit petrol RON95 dan diesel bagi tempoh itu masing-masing sepatutnya RM2.06 dan RM2.14 seliter.

“Ini menunjukkan kenaikan dari minggu lepas bagi harga runcit produk petrol RON95 yang berada pada paras RM2.04 seliter dan diesel yang berada pada paras RM2.08 seliter, tetapi masih di bawah had harga yang ditetapkan iaitu RM2.08 seliter untuk RON95 dan RM2.18 seliter untuk diesel,” menurut kenyataan itu.

Menurut kenyataan itu lagi, harga runcit bagi kedua-dua produk dinaikkan selaras dengan keputusan kerajaan untuk menstabilkan harga runcit bagi produk petroleum dan menjaga kesejahteraan ekonomi rakyat.

“Namun apabila harga pasaran dunia naik dan demi melindungi pengguna daripada mengalami impak kenaikan harga, harga runcit produk petroleum akan dikekalkan pada paras tidak melebihi RM2.08 seliter dan RM2.18 seliter bagi petrol RON95 dan diesel melalui pemberian subsidi,” katanya. — BERNAMA


KANAK-KANAK MAUT DIPERCAYAI LEMAS DI KOLAM RENANG

KUANTAN: Seorang kanak-kanak lelaki berusia 11 tahun maut dipercayai lemas di kolam renang sebuah hotel di Mentakab, Temerloh semalam.

Ketua Polis Daerah Temerloh ACP Mohd Azhar Mohd Yusoff berkata kejadian dipercayai berlaku pada 4.45 petang selepas mangsa yang merupakan anak tunggal, dibawa teman lelaki ibunya yang berusia 41 tahun untuk beriadah.

“Siasatan awal mendapati mangsa dipercayai hilang semasa teman lelaki ibunya leka menggunakan telefon bimbit di tepi kolam renang tersebut.

“Lelaki itu telah meminta bantuan pengawal keselamatan untuk mencari mangsa yang kemudiannya ditemukan dalam keadaan tidak sedarkan diri di dasar kolam renang yang berkedalaman dua meter,” katanya menerusi kenyataan di sini hari ini.

Mohd Azhar berkata mangsa diberikan bantuan pernafasan kecemasan dan dikejarkan ke Klinik Kesihatan Mentakab, sebelum disahkan meninggal dunia.

Mayat mangsa dibawa ke Hospital Sultan Haji Ahmad Shah (HoSHAS) di Temerloh untuk bedah siasat.

Siasatan lanjut dijalankan mengikut Seksyen 31(1)(a) Akta Kanak-Kanak 2001 kerana kecuaian sehingga menyebabkan kematian mangsa, yang memperuntukkan hukuman denda maksimum RM20,000 atau penjara hingga 10 tahun atau kedua-duanya, jika sabit kesalahan.–AlHijrah Online


PM AJAK KELUARGA MALAYSIA KECAM KEKEJAMAN ZIONIS TERHADAP PALESTIN

SEPANG: Perdana Menteri Datuk Seri Ismail Sabri Yaakob mengajak Keluarga Malaysia untuk bangkit mengecam kekejaman Zionis terhadap Palestin bagi mengembalikan hak dan maruah rakyatnya.

Beliau berkata perkara itu menjadi tanggungjawab sesama manusia untuk bertindak atas dasar kemanusiaan apabila suatu kaum atau bangsa di sesebuah negara ditindas.

“Malaysia satu-satunya negara yang membangkitkan isu ini secara jelas. Kekejaman terhadap rakyat Palestin perlu dihentikan.

“Malah Malaysia sangat memandang serius tentang pembunuhan dan kekejaman yang dilakukan rejim Israel terhadap rakyat Palestin,” katanya pada majlis perasmian Sidang Kemuncak Ulama 2022 di sini hari ini.

Teks ucapan beliau dibacakan Penasihat Khas kepada Perdana Menteri Datuk Seri Jamil Khir Baharom.

Sidang kemuncak yang julung kali diadakan itu menghimpunkan 150 ulama dan cendekiawan dari seluruh dunia bagi membincangkan isu berkaitan tema persidangan iaitu ‘Perpaduan Asas Pembebasan Al-Aqsa’.

Beliau berkata Malaysia memandang serius isu kekejaman terhadap umat Islam di Palestin dengan terus menyokong dan memainkan peranan atas segala usaha ke arah kesejahteraan umat Islam.

“Malaysia semestinya akan terus memainkan peranan sebagai sebuah negara Islam tanpa rasa takut atau pilih kasih dan menyokong usaha perpaduan Islam, kesejahteraan ummah khususnya dalam pembebasan Al-Aqsa kota suci ketiga umat Islam,” katanya.

Beliau berkata komitmen dan pendirian Malaysia terhadap Palestin merupakan antara perkara yang disuarakannya semasa Sidang Kemuncak Khas ASEAN-Amerika Syarikat (AS) yang dipengerusikan Presiden Joe Biden di Washington DC baru-baru ini.

“Malaysia dengan lantang menggesa AS secara jujur menggunakan pengaruhnya untuk menyelesaikan isu Palestin yang berlarutan selama 74 tahun,” katanya menambah peperangan itu telah mengancam keamanan antarabangsa.

Menyifatkan sokongan Malaysia terhadap Palestin bukan sekadar berlandaskan agama, beliau berkata perjuangan itu adalah bagi membantu mengembalikan hak dan maruah rakyat Palestin.

Tambahnya, pembunuhan seorang wartawan veteran Al Jazeera oleh tentera Israel di Tebing Barat juga menggambarkan kekejaman, malah tidak menghormati jenazah Shireen Abu Akleh, 51, apabila bertindak menolak dan memukul pembawa keranda jenazah terbabit.

“Inilah realitinya pada hari ini,” katanya.

Ismail Sabri berharap penganjuran sidang kemuncak itu akan membawa Malaysia lebih dekat kepada penyelesaian yang boleh dilaksanakan serta membuahkan hasil untuk ummah dan negara Islam.

Beliau turut mendoakan agar Allah SWT mengurniakan kebijaksanaan dan keberanian untuk mencari keadilan dalam era tamadun moden manusia sekali gus membolehkan negara-negara Islam terus berjuang untuk bebas dari sebarang bentuk penindasan.

Sidang Kemuncak Ulama 2022 selama tiga hari bermula hari ini anjuran Yayasan MyAQSA dan Yayasan Dakwah Islamiah Malaysia.–AlHijrah Online


GARIS PANDUAN  PEMBUKAAN SEKOLAH DIEDAR MULAI ESOK

KAJANG: Garis Panduan Pengurusan Pembukaan Semula Sekolah akan diedarkan mulai esok bagi membolehkan pihak sekolah dan guru-guru membuat persediaan sewajarnya, kata Menteri Pendidikan Dr Mohd Radzi Md Jidin.

Beliau berkata garis panduan berhubung pergerakan pelajar di dalam sekolah bermula daripada setibanya pelajar itu di sekolah hingga mereka pulang telah dihasilkan secara terperinci bersama Kementerian Kesihatan Malaysia (KKM) dan Majlis Keselamatan Negara (MKN).

“Kita keluarkan garis panduan ini bagi melihat apakah kaedah yang perlu dilakukan dalam konteks pembukaan sekolah dan persiapan sewajarnya harus dilakukan oleh pihak sekolah bagi memastikan bila sahaja kita umumkan pembukaan maka setiap sekolah telah bersedia.

“Kementerian sentiasa berbincang dengan pihak sekolah iaitu ruang yang boleh ditambah baik dalam garis panduan itu akan kita lakukan… apa yang penting semua pihak mainkan peranan iaitu pengurusan sekolah, guru termasuk ibu bapa misalnya, jika anak bergejala tidak perlu hantar ke sekolah,” katanya.

Beliau yang juga menteri kanan berkata demikian kepada Bernama selepas melakukan lawatan kerja bagi persediaan pembukaan semula sekolah di Sekolah Menengah Kebangsaan Engku Husain, Semenyih, di sini semalam.

Turut hadir Ketua Pengarah Kesihatan Datuk Dr Noor Hisham Abdullah, Ketua Pengarah Keselamatan Negara Mohd Rabin Basir dan Ketua Pengarah Pelajaran Dr Habibah Abdul Rahim.

Mohd Radzi berkata Jabatan Pendidikan Negeri dan Pejabat Pendidikan Daerah akan memainkan peranan memantau sekolah bagi memastikan garis panduan yang disediakan dipatuhi.

“Saya juga akan singgah di sekolah-sekolah untuk melihat pelaksanaan garis panduan yang telah diadakan dan kita yakin pihak pengurusan sekolah dan juga guru akan bantu kementerian agar garis panduan ini akan dipatuhi,” jelasnya.

Sementara itu, beliau berkata ibu bapa tidak perlu risau menghantar anak mereka ke sekolah selain perlu memainkan peranan mendidik anak-anak mendisiplinkan diri sekurang-kurangnya dengan sentiasa mengamalkan penjarakan sosial.

Ditanya mengenai bila sesi persekolahan akan bermula, beliau menegaskan setakat ini masih tiada tarikh yang ditetapkan dan pihaknya bekerjasama rapat bersama KKM dan MKN untuk memutuskan perkara itu.

“Apabila KKM dan MKN merasakan sudah sampai masanya sekolah dibuka maka kita akan umumkan dua minggu sebelum ia dibuka… kami belum menetapkan sebarang tarikh untuk pembukaan sekolah,” katanya.

Menurutnya, pembukaan sekolah kelak hanya melibatkan pelajar Tingkatan 5 dan 6 sahaja dengan hampir 3,000 sekolah menengah di seluruh negara yang akan dibuka. — BERNAMA


LELAKI TETAK EMPAT SEKELUARGA KETIKA WAKTU BERBUKA PUASA DIBURU POLIS

KOTA TINGGI: Polis sedang memburu seorang lelaki yang disyaki menetak empat ahli keluarganya menggunakan parang ketika waktu berbuka puasa di sebuah rumah di Kampung Sedili Kecil, Kuala Sedili, di sini, Khamis lepas.

Ketua Polis Daerah Kota Tinggi Supt Hussin Zamora berkata lelaki itu adalah Mohd Adi Hashim, 38, yang bekerja di sebuah ladang nanas dan beralamat terakhir di No. 1003, Blok 12, Felda Air Tawar 3, di sini.

Beliau berkata kejadian pada 7.11 malam itu menyebabkan isterinya yang berusia 30-an, ibu mentua berusia 50-an, adik ipar perempuan berusia 30-an serta adik ipar lelaki berusia 16 tahun cedera parah.

“Hasil siasatan mendapati, secara tiba-tiba, lelaki itu dipercayai mengamuk dan menetak kesemua mangsa yang berada di dalam rumah menggunakan parang. Ketika kejadian, dua anak lelaki itu masing-masing berusia lima tahun dan dua bulan berada bersama isterinya, namun kedua-duanya tidak cedera.

“Keempat-empat mangsa dirawat di Hospital Kota Tinggi dan berada dalam keadaan stabil. Punca kejadian masih dalam siasatan,” katanya dalam kenyataan hari ini.

Hussin berkata Pusat Kawalan Daerah Kota Tinggi menerima maklumat awam berhubung kejadian itu melalui panggilan Sistem Tindak Balas Kecemasan Malaysia (MERS) 999 pada 8.22 malam, hari sama.

Beliau berkata kes disiasat mengikut Seksyen 326 Kanun Keseksaan yang boleh dikenakan hukuman penjara sehingga 20 tahun dan juga denda atau sebat, jika sabit kesalahan.

Orang awam yang mempunyai sebarang maklumat mengenai lelaki tersebut diminta menghubungi Pegawai Penyiasat Inspektor Nurul Syafiqah Khalid di talian 019-5121 568 atau Ibu Pejabat Polis Daerah Kota Tinggi 07-8831 222 atau mana-mana balai polis berhampiran.–AlHijrah Online


LEBIH BANYAK GURU SECARA ‘ONE-OFF’ DITEMPATKAN TAHUN HADAPAN

SUNGAI SIPUT: Kementerian Pendidikan (KPM) akan meningkatkan pengambilan guru secara ‘one-off’ atau sekali pengambilan untuk penempatan tahun depan melalui kaedah Kluster Mata Pelajaran (KMP) yang telah diperkenalkan.

Menteri Kanan Pendidikan Datuk Dr Radzi Jidin berkata pihaknya menganggarkan jumlah pengambilan tersebut melebihi 4,000 siswazah yang biasanya diambil sepanjang tahun mengikut amalan biasa kementerian.

“Sebelum COVID-19, biasanya dalam tempoh setahun antara 4,000 hingga 5,000 siswazah diambil mengisi kekosongan. Apabila diperkenalkan sistem kluster, ia memberi kita (KPM) peluang untuk meningkatkan pengambilan.

“Jadi sekarang kita sedang berusaha menambah jumlah siswazah berbanding jumlah biasa dengan ia sedang diikhtiarkan Suruhanjaya Perkhidmatan Pendidikan (SPP),” katanya kepada pemberita selepas program wacana bersama komuniti Orang Asli di sini hari ini.

Dilapor, sejak KMP diperkenalkan, seramai 18,702 Pegawai Perkhidmatan Pendidikan (PPP) Gred DG41 secara ‘one-off’ telah dilantik dalam pengambilan khas bagi mengisi kekosongan guru di sekolah KPM di bawah bidang kuasa SPP.

Radzi berkata antara masalah dikesan pihaknya berkaitan pengambilan guru ialah isu tunggakan dan tidak sepadan kelulusan yang dilihat telah berjaya diatasi sejak KMP diwujudkan.

“Tunggakan (pengambilan) sudah bertahun-tahun kerana isu dikatakan pada waktu itu adalah kekurangan bekalan guru manakala tidak sepadan pula diatasi dengan siswazah yang memiliki bidang pengkhususan utama tertentu boleh memohon untuk mengisi kekosongan mata pelajaran lain yang dikategorikan dalam kluster yang sama.

“Jadi melalui pendekatan ini kita akan dapat jumlah pengambilan yang lebih besar sebab itu kita dapat selesaikan dengan lebih tinggi peratusan pengambilan dan jumlah pengambilan itu sendiri,” katanya.

Dalam pada itu, Radzi berkata setakat ini terdapat 69 aduan berkaitan buli diterima sejak portal Aduan Buli dilancarkan Khamis lepas dan kesemua aduan itu sedang diteliti sebelum diambil tindakan.

“Menerusi portal ini, kita ada tiga platform untuk membuat aduan iaitu menerusi Sistem Pengurusan Aduan Awam (SISPA) kita terima sebanyak 28 aduan, dua diterima menerusi e-mel, 17 melalui panggilan telefon manakala 22 melalui aplikasi WhatsApp.

“Apa yang paling penting, sistem pelaporan ini kerahsiaan maklumat itu kita pegang, kita tidak mahu maklumat sulit ini terkeluar (bocor), nanti anak-anak pula diberikan tekanan.  Oleh sebab itu, jika kita lihat kita mula mendapat aduan-aduan, ada aduan yang telah kita ambil tindakan dan aduan yang masih dalam siasatan,” katanya. –AlHijrah Online


MINAT MENDALAM TERHADAP ISLAM BUKA HATI WANITA ITALI LAFAZ SYAHADAH

KUALA LUMPUR: Hidayah itu milik Allah SWT.

Minat terhadap agama Islam mendorong seorang wanita Itali melafazkan dua kalimah syahadah di Masjid Saidina Abu Bakar As-Siddiq (MSABA), Bangsar hari ini.

Menurut hantaran di laman media sosial Jabatan Agama Islam Wilayah Persekutuan (JAWI) lafaz syahadah itu dibuat di hadapan Imam bertugas, Ustaz Mohd Ridzwan Md Yasin.

“Minat mendalam terhadap ajaran Islam mendorong beliau memeluk Islam.

“Alhamdulillah. Masjid perlu menjadi institusi yang mempromosikan keindahan ajaran Islam serta sentiasa rahmah dan mesra untuk didekati oleh semua golongan,” kata hantaran JAWI. — AlHijrah Online


ULAMA PERLU BEKERJASAMA BAWA KONSEP RAHMATAN LIL ALAMIN DI ASIA TENGGARA

SEPANG : Menteri di Jabatan Perdana Menteri Datuk Seri Dr Mujahid Yusof meminta ulama Malaysia bekerjasama dengan rakan ulama di Asia Tenggara untuk membawa konsep Rahmatan Lil Alamin di rantau ini.

Melalui kerjasama sedemikian, katanya ia secara tidak langsung dapat membantu menangani isu Islamofobia yang terheret dengan radikalisme yang membawa kepada sikap keras kepada agama sehingga menimbukan kebencian antara kaum.

“Ayuh kita jadikan rantau kita ini sebagai model dan contoh, bahawa kebobrokan di rantau Timur Tengah, peperangan di atas nama Islam sudah tidak lagi relevan untuk jadi model kepada dunia,” katanya dalam sidang media selepas merasmikan Multaqa Ulama Asia Tenggara 2019 “Wawasan Kemakmuran dan Kedamaian Rahmatan lil Alamin”, di sini hari ini.

Turut hadir Yang Dipertua Yayasan Dakwah Islamiah Malaysia (YADIM) Nik Omar Nik Abdul Aziz.

Mujahid turut mengingatkan para ulama untuk tidak menjadi perosak hubungan antara kaum dan masyarakat hingga menyebabkan Islam dipandang serong oleh agama lain.

“Ada pemimpin menggunakan nama kaum dan agama untuk mewajarkan kejahatan malah ada ulama yang mewajarkan kejahatan menggunakan ayat-ayat Al Quran.

“Ulama perlu jujur apabila bercakap serta bersedia untuk mengkritik dan dikritik,” katanya, yang menegaskan kenyataannya itu adalah bersifat umum dan tidak ditujukan kepada mana-mana ulama di dalam negara. — BERNAMA


ARAB SAUDI BELUM TETAPKAN KUOTA HAJI SEMUA NEGARA

KUALA LUMPUR: Kerajaan Arab Saudi masih belum menetapkan kuota khusus kepada semua negara yang bakal menghantar jemaah haji ke tanah suci Makkah pada tahun ini, kata Menteri di Jabatan Perdana Menteri (Hal Ehwal Agama)Senator Datuk Idris Ahmad.

Namun, beliau berkata perlaksanaan ibadah haji akan tetap diteruskan dan ia pastinya menjadi berita gembira buat umat Islam di seluruh dunia.

“Saya mengambil peluang untuk perjelaskan kerungsingan headline daripada beberapa petikan akhbar mengenai tiada penambahan kuota haji.

“Tiada keputusan rasmi yang dibuat dan ia bukan hanya melibatkan negara kita semata-mata, tetapi semua negara yang bakal menghantar jemaah haji dan penantian untuk melaksanakan ibadah ini pada tahun ini, Insya-Allah bakal dilaksanakan,” katanya menerusi hantaran di Facebook hari ini.

Beliau berkata Lembaga Tabung Haji (TH) akan sentiasa mengikuti perkembangan positif daripada kerajaan Arab Saudi berhubung kuota ibadah haji bagi umat Islam di Malaysia.

Idris berkata dengan prestasi membanggakan TH dalam pengurusan jemaah haji sehingga menjadi penanda aras di rantau Asia, beliau optimis umat Islam di negara ini dapat menunaikan ibadah berkenaan pada tahun ini.

“Pastinya saya mengharapkan penambahan kuota berbanding sebelum ini supaya lebih banyak peluang diberikan kepada umat Islam di Malaysia menunaikan rukun Islam yang sangat besar ganjarannya di sisi Allah SWT,” katanya.

Dalam pada itu, Idris berkata beliau telah memperoleh pelbagai maklumat terperinci ketika mengadakan lawatan kerja rasmi ke Arab Saudi.

Katanya beliau berpeluang melihat sendiri bagaimana kerajaan Arab Saudi sedang berusaha bagi mempersiapkan segala keperluan untuk menyambut jemaah haji dari seluruh dunia.

“Namun, hakikat yang perlu kita ketahui, masih banyak lagi operasi yang secara langsung melibatkan industri di sana tidak beroperasi sepenuhnya seperti pembukaan hotel dan rumah penginapan, restoran dan tempat makan dan minum dan beberapa lagi operasi perniagaan yang tidak dibuka sepenuhnya,” katanya. – AlHijrah Online


MAYAT WANITA WARGA EMAS DITEMUI DI TASIK PERDANA

KUALA LUMPUR: Mayat seorang wanita warga emas ditemui di Tasik Perdana, Taman Botani, di sini pagi tadi.

Menurut kenyataan Pusat Gerakan Operasi Jabatan Bomba dan Penyelamat Kuala Lumpur, pihaknya menerima panggilan kecemasan pada jam 9.39 pagi.

Kemudian sebuah jentera bersama tujuh anggota dari Balai Bomba dan Penyelamat Jalan Hang Tuah telah digerakkan ke lokasi kejadian.

“Setibanya pasukan bomba di lokasi kejadian, pihak polis meminta bantuan mengambil dan menaikkan mayat yang berada di dalam tasik anggaran jarak 3 meter dari tebing.

“Mayat mangsa telah berjaya dinaikkan oleh anggota pada jam 10.12 pagi dan diserahkan kepada pihak polis dan paramedik di lokasi untuk diperiksa,” jelas kenyataan tersebut.

Mangsa seorang wanita warga emas berumur 68 tahun disahkan meninggal dunia oleh paramedik dari Hospital Kuala Lumpur.

Mangsa dipercayai membunuh diri namun punca kejadian masih dalam siasatan.–AlHijrah Online


WARGA EMAS OKU RENTUNG DALAM KEBAKARAN RUMAH

KUANTAN: Seorang warga emas Orang Kurang Upaya (OKU) rentung dalam kebakaran di sebuah rumah di Kampung Paya Pelantar, Bentong semalam.

Penolong Pengarah Operasi Jabatan Bomba dan Penyelamat Malaysia (JBPM) Pahang Ismail Abdul Ghani berkata mangsa dikenali sebagai Mohd Yusof Idris, 65, ditemukan di tepi tingkap biliknya.

Beliau berkata pihaknya menerima panggilan kecemasan berhubung kebakaran itu pada 9.02 malam sebelum 17 anggota dari Balai Bomba dan Penyelamat Bentong dan Karak digerakkan ke lokasi kejadian.

“Rumah separuh kekal dipercayai didiami mangsa berseorangan itu musnah 90 peratus. Mayat diserahkan kepada polis untuk tindakan lanjut,” katanya dalam kenyataan.–AlHijrah Online


KEMATIAN JURURAWAT TIDAK BERKAITAN VAKSINASI COVID-19 – PENGARAH KESIHATAN PULAU PINANG

KUALA LUMPUR: Kematian seorang jururawat di Hospital Pulau Pinang tidak berkaitan dengan vaksinasi COVID-19.

Pengarah Kesihatan Pulau Pinang, Datuk Dr Asmayani Khalib berkata, hasil bedah siasat menunjukkan sebab kematian adalah disebabkan serangan jantung dan tiada tanda-tanda anafilaksis atau reaksi allergi.

“Pegawai hanya mengadu lenguh pada tempat suntikan iaitu pada tangan kiri selepas suntikan namun telah dapat bekerja seperti biasa mengikut shif kerja di hospital.

“Namun begitu, beliau yang sememangnya mempunyai komorbiditi penyakit darah tinggi kronik telah mengadu kepada suami bahawa beliau tidak selesa bernafas pada 16 Mac 2021 tetapi tidak mendapatkan sebarang rawatan perubatan atau melaporkannya kepada pasukan Pusat Pemberian Vaksin (PPV),” katanya dalam kenyataan media berkenaan kematian seorang jururawat Hospital Pulau Pinang selepas lima hari menerima vaksin COVID-19.

Jelas Dr Asmayani, pada tengah malam 17 Mac 2021, suami jururawat itu mendapati arwah tidak sedar diri dan telah menghubungi Hospital Sultan Abdul Halim, Sungai Petani dengan kadar segera sebelum disahkan meninggal dunia di hospital.

Katanya jururawat berusia 45 tahun itu telah menjalani suntikan vaksin COVID-19 pada 12 Mac 2021 dan tidak dikesan mempunyai sebarang kontraindikasi dan pemerhatian selepas vaksinasi di PPV menunjukkan pegawai stabil.

Dr Asmayani berkata Jabatan Kesihatan Negeri Pulau Pinang menyeru orang ramai supaya tidak menularkan maklumat yang tidak tepat dan tidak sahih bagi mengelakkan salah tanggapan masyarakat terhadap vaksin COVID-19. — AlHIjrah Online


280 MAUT, 595 CEDERA GEMPA BUMI KUAT LANDA TIMUR AFGHANISTAN

KABUL: Sekurang-kurangnya 280 orang terbunuh dan 595 cedera selepas gempa bumi menggegarkan wilayah Paktika di Afghanistan pagi Rabu, lapor Xinhua memetik siaran Agensi Berita Bakhtar.

Kira-kira 255 orang terkorban di daerah Barmal, Ziruk, Naka dan Gayan di wilayah Paktika, daerah paling terjejas di wilayah timur, menurut laporan itu memetik sumber tempatan terkini.

Helikopter dan pasukan penyelamat sudah berada di kawasan yang terjejas.

Di wilayah jiran Khost, sekurang-kurangnya 25 orang terbunuh dan 95 yang lain cedera.

Menurut US Geological Survey, gempa bermagnitud 6.1 itu menggegarkan 44 kilometer (km) barat daya Khost.

Ia merosakkan berpuluh-puluh rumah di wilayah itu dan juga menyebabkan kejadian tanah runtuh di Paktika, menurut sumber tempatan. –AlHijrah Online


IBU TUNGGAL KUTIP BARANGAN TERPAKAI BESARKAN EMPAT ANAK

MELAKA: Berdepan pelbagai reaksi negatif termasuk herdikan kata-kata kesat ketika mengutip barangan terpakai tidak mematahkan semangat seorang ibu tunggal, Umi Nur Faizah Fauzan Ali Halimi, 39, untuk meneruskan pekerjaan itu bagi membesarkan empat anak perempuannya.

Umi Nur Faizah yang mesra dipanggil Umi berkata dia terpaksa melakukan pekerjaan yang dianggap kotor, jijik dan busuk itu sejak lebih lima tahun lepas di sekitar Kawasan Perindustrian Malim di sini menggunakan kereta sorong untuk mengangkut barangan terpakai yang dikutipnya.

“Biasalah manusia…ada yang kasihan bila melihat saya mengutip barangan terpakai, ada yang menghina sebabnya saya bergelumang dengan sampah.

“Itu semua terpaksa saya telan sehingga dah jadi perkara biasa bagi saya. Apa yang lebih penting adalah mencari rezeki untuk besarkan anak-anak,” katanya kepada Bernama di Malim di sini hari ini.

Umi berkata sepanjang Ramadan, dia akan mula mencari kotak bermula 8 pagi hingga 5 petang dan pendapatan yang diraih bergantung pada jenis barangan terpakai yang berjaya dikutipnya.

Menurutnya pendapatan yang diperoleh pernah hanya sekitar RM10 sahaja walaupun telah seharian bekerja namun pernah juga mencecah hingga RM100 lebih sehari jika bernasib baik mengutip besi, aluminium atau tembaga.

Umi berkata kedaifan hidup mereka sekeluarga ditempuhi dengan berlapang dada, sentiasa bersyukur dan mengutamakan keperluan berbanding nafsu atau keinginan.

“Cukup atau tidak pendapatan yang saya dapat sebulan, saya kena cukupkan juga. Kita jangan lihat atau bandingkan dengan kehidupan orang lain kerana sampai bila-bila pun tidak akan cukup.

“Saya bersyukur kerana anak-anak faham dengan apa yang mereka lalui dan tidak pernah meminta atau cerewet tentang makanan,” katanya yang turut bekerja sebagai pembantu kedai makan dengan upah RM50 sehari kecuali pada Ramadan.

Umi berkata dua anaknya yang berusia enam dan sembilan tahun sering menemaninya mengutip barangan terpakai manakala dua lagi yang berusia 13 dan 15 tahun terpaksa dihantar ke sebuah madrasah di Alor Gajah bagi memastikan mereka mendapat pendidikan dan perhatian yang lebih baik ekoran kesibukannya mencari rezeki.

Menurut Umi, keempat-empat anaknya menerima bantuan keseluruhan sebanyak RM650 sebulan daripada Jabatan Kebajikan Masyarakat, bantuan makanan bernilai RM200 daripada Majlis Agama Islam Melaka serta RM50 sebulan untuk tiga anaknya yang berusia sembilan, 13 dan 15 tahun.

Katanya dia sangat berhati-hati dengan perbelanjaan harian mereka bagi memastikan bantuan dan pendapatan yang diperoleh digunakan sebaiknya terutama membayar sewa rumah serta membeli barangan dapur.

Mengenai persiapan Hari Raya Aidilfitri, Umi berkata setakat ini dia belum dapat membeli pakaian baharu untuk anak-anak dan dirinya sebaiknya lebih mementingkan makanan dan keperluan harian mencukupi.

“Sedih memang sedih tetapi tiada pakaian baharu bukan bermakna tidak boleh berhari raya seperti orang lain, anak-anak saya faham keadaan mereka,” katanya.–AlHijrah Online


SEPATUTNYA KONSERT TIDAK PERLU ADA – IDRIS AHMAD

MELAKA: Acara hiburan seperti konsert sepatutnya tidak perlu dianjurkan di negara ini.

Menteri di Jabatan Perdana Menteri (Hal Ehwal Agama) Senator Datuk Idris Ahmad berkata beliau bukan anti hiburan, namun tidak bersetuju dengan penganjuran konsert yang boleh mengundang pelbagai masalah sosial.

“Sepatutnya konsert tidak perlu ada. Bukan anti hiburan tetapi cukuplah dengan apa yang kita ada.

“Kita baru saja mengalami pandemik dan Alhamdulilah, Allah tarik semula penyakit itu tetapi tiba-tiba kita buat macam ini, jadi amat malanglah.

“Dalam keadaan ekonomi yang teruk ini pun rasanya tidak sesuai sebab (penganjuran dan tiket) konsert itu kena bayar banyak,” katanya kepada pemberita ketika ditemui selepas merasmikan dewan besar dan upacara pecah tanah Pondok Kitab Turath di Kompleks Pendidikan Al Rahmat, Duyong di sini hari ini.

Beliau berkata demikian ketika diminta mengulas mengenai penganjuran konsert yang silih berganti. – AlHijrah Online


KERAJAAN TELITI KEWAJARAN TINDAKAN INDONESIA HARAMKAN PENJUALAN BARANG DI TIK TOK – FAHMI

KUALA LUMPUR: Kerajaan akan meneliti terlebih dahulu tindakan yang dilakukan oleh kerajaan Indonesia mengharamkan transaksi e-dagang di platform media sosial TikTok sebelum merangka langkah yang bersesuaian di negara ini, kata Menteri Komunikasi dan Digital Fahmi Fadzil.

Fahmi berkata beliau sendiri pernah menerima aduan orang awam yang melahirkan kerisauan jika langkah yang sama diikuti oleh kerajaan, namun pada masa yang sama beberapa gedung besar turut membangkitkan isu berkaitan persaingan harga terhadap produk-produk yang dijual menerusi platfom itu.

“Ramai dalam kalangan rakyat Malaysia menggunakan platform TikTok Shop untuk menjual barang, jadi saya akan minta pihak Suruhanjaya Komunikasi dan Multimedia (MCMC) dan KKD untuk meneliti asas langkah yang dilakukan oleh kerajaan Indonesia untuk mengekang TikTok Shop.

“Saya rasa pihak TikTok perlu tampil memberikan penjelasan kerana salah satu aduan atau pun asas kenapa TikTok Shop dilarang di Indonesia ialah kerana isu penentuan harga predatori yang berlaku terhadap produk-produk, yang akhirnya memangsakan pengusaha tempatan di Indonesia,” katanya.

Beliau berkata demikian ketika ditemui pemberita pada program Gotong Royong Projek Perumahan Rakyat (PPR) Kampung Limau di Pantai Dalam, di sini hari ini.

Selain itu, Fahmi berkata pihak TikTok juga harus memberi penjelasan terhadap kebimbangan ramai berhubung isu perlindungan data peribadi apabila mereka berbelanja di plaftorm tersebut.

“Saya  rasa semua media sosial akan meneliti perilaku pengguna, bermula daripada apa yang kita ‘like’, apa yang kita kongsi, apa yang beli dan apa kita tonton.

“Jadi ada beberapa isu di situ yang saya lihat wajar untuk pihak KKD dan MCMC teliti, terutama aspek-aspek kepenggunaan atau perlindungan data peribadi. Oleh itu, dalam masa terdekat saya akan panggil pihak TikTok untuk berbincang,” katanya Ahli Parlimen Lembah Pantai itu.

Fahmi berkata perbincangan itu penting kerana pihaknya juga menerima aduan daripada organisasi media berhubung penggunaan media sosial yang menjejaskan operasi imereka.

“Banyak syarikat berbelanja untuk iklan bukan lagi melalui media tetapi menggunakan plaftorm media sosial ini, maka ia memberi kesan kepada media dan saya sangat prihatin isu ini.

“Lagi pun, saya lihat sejak mereka (TikTok) tiada lagi beberapa wakil di Malaysia, kerjasama mereka dengan pihak kerajaan sangat lembap dan saya sangat tidak berpuas hati.

“Contohnya dalam isu dakwaan vaksin bagi virus X telah tular sehingga mencecah 1.5 juta view baru-baru ini, saya terpaksa panggil (telefon) orang TikTok sendiri untuk tanya kerana Kementerian Kesihatan sudah keluarkan penafian, tapi pihak TikTok langsung tidak mengambil apa-apa tindakan,” katanya.

Isnin lepas, Menteri Perdagangan Indonesia Zulkifli Hasan mengumumkan Indonesia mengharamkan transaksi e-dagang dalam platform media sosial TikTok yang memberi pendapatan tinggi peniaga dalam talian.

Langkah tersebut yang berkuat kuasa serta-merta dilaporkan diambil bertujuan melindungi peniaga di luar talian dan pasaran kerana harga ditawarkan terlalu murah hingga menjejaskan peniagaan kecil dan sederhana di luar premis.

Selain itu, ia untuk menghalang penggunaan data peribadi dalam kepentingan perniagaan, sekali gus ekosistem perdagangan elektronik yang adil, sihat lagi bermanfaat. – AlHijrah Online


PASUKAN KHAS TANGANI PENCEROBOHAN HUTAN CAMERON HIGHLANDS

KUALA LUMPUR, 21 Jun – Sebuah Pasukan Bertindak Khas telah ditubuhkan oleh Majlis Keselamatan Negara (MKN) bagi menangani kejadian pencerobohan hutan dan tanah secara haram di Cameron Highlands, Pahang.

Menteri di Jabatan Perdana Menteri Datuk Seri Dr Shahidan Kassim berkata pasukan yang diketuai oleh MKN itu dianggotai Angkatan Tentera Malaysia dan Polis Diraja Malaysia serta beberapa agensi penguat kuasa yang lain.

“Pasukan ini akan membuat pemantauan selama 24 jam di beberapa kawasan ‘panas’ yang dikenal pasti menjadi kawasan penerokaan haram,” katanya kepada Bernama di sini ketika diminta mengulas mengenai status pencerobohan hutan dan tanah di Cameron Highlands.

Shahidan berkata, MKN akan memastikan kawasan hutan di Cameron Highlands tidak diterokai oleh mana-mana pihak yang tidak bertanggungjawab dan mereka tidak mempunyai hak untuk menerokanya.

“Jika mereka ingkar dan terus menceroboh hutan, tindakan undang-undang yang tegas akan diambil pada mereka yang terlibat,” katanya.

Shahidan berkata pihaknya akan memusnahkan segala struktur penempatan kecil yang dibina penceroboh hutan supaya tidak ada lagi kawasan baru yang diterokai.

“Sekarang ini timbul isu, apabila ada pendatang asing melarikan diri ke sana, mereka cuba teroka hutan negara ini. “Mereka ini dikesan mempunyai dalang tertentu yang sudah kaya-raya,” katanya.

Shahidan berkata sebahagian besar daripada mereka itu telah melarikan diri ke Lojing apabila melihat pihak berkuasa membuat pemantauan di kawasan hutan.

“Atas sebab itu, saya minta kepada kerajaan negeri untuk memohon bantuan daripada kerajaan pusat supaya tindakan bersama dapat diambil bagi mengekang kegiatan itu,” katanya.

BERNAMA


LIMA INDIVIDU DIREMAN BERHUBUNG KES PENIPUAN PAKEJ HAJI

JOHOR BAHRU: Lima individu dipercayai terbabit dengan insiden 380 bakal jemaah haji terkandas di Lapangan Terbang Antarabangsa Kuala Lumpur (KLIA) pada 7 Julai lalu, direman selama tiga hari mulai hari ini.

Perintah reman itu dibenarkan Majistret Mohd Zulhilmi Ibrahim selepas permohonan dikemukakan Polis Diraja Malaysia (PDRM) di Mahkamah Majistret di sini.

Ketua Polis Johor Datuk Kamarul Zaman Mamat berkata, lima individu itu direman tiga hari bagi membantu siasatan kes penipuan pakej haji yang menggemparkan negara, sebelum Aidiladha lalu.

Jelasnya, setakat ini Polis Johor sudah menerima empat laporan membabitkan bakal jemaah haji yang terpedaya dengan tawaran visa furada sebuah agensi pelancongan.

Tambahnya, siasatan secara terperinci akan dilaksanakan sebelum sebarang maklumat boleh dikongsi.

Pada 9 Julai lalu, polis dilapor menahan lima individu termasuk pemilik sebuah agensi pelancongan, yang dipercayai terbabit kes 380 individu ditawarkan pakej haji dan terkandas di KLIA.

Ketua Polis Daerah Wangsa Maju, Supt Ashari Abu Samah dilaporkan berkata, dua lelaki dan tiga wanita berusia 30 hingga 60 tahun itu ditahan dalam serbuan di ibu negara kira-kira jam 9 malam.

Mereka yang ditahan terdiri pemilik agensi pelancongan berkenaan serta isterinya, seorang ejen serta dua pekerja di agensi terbabit yang terletak di Danau Kota, Kuala Lumpur.

Pada 10 Julai lalu, lima individu terbabit juga sudah direman selama tiga hari, di Selangor.

Media sebelum ini melaporkan sebanyak 57 laporan polis diterima di seluruh negara berkaitan insiden 380 bakal jemaah haji terkandas di KLIA.

Kesemua laporan polis itu membabitkan penipuan pakej haji oleh dua agensi pelancongan dengan kerugian keseluruhan mencecah RM 2.37 juta.—AlHijrah Online


MESYUARAT KABINET BINCANG ISU VEVEONAH MOSIBIN

PUTRAJAYA: Kabinet hari ini dalam mesyuaratnya membincangkan tentang isu membabitkan Veveonah Mosibin, remaja yang dilapor menduduki peperiksaan dalam talian, 12 Jun lepas namun terpaksa memanjat pokok untuk mendapatkan capaian internet yang lebih baik.

Dalam mesyuarat pagi tadi, jemaah menteri mengambil maklum bahawa kenyataan dua Timbalan Menteri tentang isu berkenaan adalah tidak betul dan tidak wajar.

Menerusi ciapan di Twitternya, Menteri Sains, Teknologi dan Inovasi, Khairy Jamaluddin Abu Bakar berkata, isu sebenar yang berbangkit adalah capaian internet dan kemudahan asas lain, khususnya di kawasan pedalaman.

Jelas Khairy, kerajaan akan berusaha sebaik mungkin untuk memperbaiki situasi itu.

Terdahulu, Universiti Malaysia Sabah (UMS) juga mengesahkan bahawa Veveonah sedang menduduki peperiksaan dalam talian, ketika video itu mula tular di laman sosial.

“Saya mengesahkan pelajar Asasi Sains, Veveonah Mosibin telah menduduki peperiksaan akhir (online) pada 9-12 Jun 2020.”

Veveonah juga dianggap pelajar cemerlang dan akan meneruskan kursus ijazah Sains Marin di UMS. Beliau mengambil peperiksaan akhir pada 9 hingga 12 Jun lalu menerusi dalam talian, namun terpaksa mendudukinya di atas pokok untuk capaian internet lebih baik.  – AlHijrah Online / Ardi Herman Mohd Mardzi


JAKIM PERJELAS VIDEO TULAR DAKWA LELAKI, WANITA SOLAT BERCAMPUR SAF

KUALA LUMPUR: Jabatan Kemajuan Islam Malaysia (JAKIM) pada Rabu menjelaskan dakwaan berlaku percampuran jemaah lelaki dan wanita ketika menunaikan solat berjemaah dalam sebuah video yang tular, adalah tidak tepat.

JAKIM dalam satu kenyataan memaklumkan, video berkenaan diyakini dirakam dan disiarkan oleh salah seorang peserta program Kem Ibadah Nusantara baru-baru ini yang majoriti para pesertanya adalah kumpulan transgender yang hadir secara sukarela.

“Ada yang sudah berhijrah dan ada yang dalam proses berhijrah. Ada juga dalam kalangan mereka yang masih mirip rupa paras dan penampilan serta pakaian seorang wanita.

“Ketika solat berjemaah, kelihatan berlaku pencampuran jantina kerana golongan mak nyah masih dikira lelaki mengikut jantina asalnya.

“Proses untuk mendidik dan membetulkan cara hidup mereka mengambil sedikit masa. Mohon sama-sama kita doakan,” menurut kenyataan itu.

Tambahnya, Kem Ibadah Nusantara yang diadakan di Cameron Highland itu merupakan anjuran bersama JAKIM, Universiti Islam Antarabangsa (UIA), Persatuan Insaf Pahang (NGO Komuniti Hijrah LGBT) dan beberapa agensi dan IPT lain. –AlHijrah Online


COVID-19 KINI MENULAR KE NIGERIA

ABUJA: Kes pertama wabak COVID-19 direkodkan di Lagos, Nigeria, yang merupakan hab perdagangan dan bandar paling ramai penduduk, umum kerajaan negeri pada Jumaat.

Pada Selasa seorang rakyat Itali memasuki Nigeria dari Milan untuk tujuan perniagaan dan dilaporkan tidak sihat pada hari berikutnya, kata Pesuruhjaya (Kesihatan) Lagos, Akin Abayomi dalam satu kenyataan.

Abayomi berkata kes disahkan pada Khamis dan segera dilaporkan kepada Kementerian Kesihatan Persekutuan di Abuja, lapor agensi berita Xinhua.

Bagaimanapun, identiti pesakit tidak didedahkan.

“Secara klinikal pesakit berada dalam keadaan stabil, tanpa simptom yang serius dan sedang dirawat di Hospital Penyakit Berjangkit (kini dikenali Hospital Mainland) di Yaba, Lagos,” kata Abayomi.

Katanya, pegawai kesihatan sedang mengenal pasti semua kenalan pesakit sejak beliau tiba di Nigeria. — BERNAMA


WANITA WARGA EMAS MENINGGAL DUNIA SEBELUM SOLAT AIDILFITRI

PADANG TERAP: Wanita warga emas rebah semasa hendak menunaikan solat Hari Raya Aidilfitri di Masjid Tandop Besar, hari ini.

“Wanita terbabit yang berusia 75 tahun telah dikejarkan ke Hospital Kuala Nerang untuk mendapatkan rawatan lebih lanjut,”menurut Ketua Polis Daerah Padang Terap, Deputi Superintendan Mulkiaman Manzar.

Beliau berkata, sebaik tiba di hospital doktor mengesahkan warga emas terbabit sudah meninggal dunia.

“Wanita terbabit mempunyai rekod sakit jantung berdasarkan penerangan anaknya.”

“Walaubagaimanapun kematian Wanita tersebut tidak membabitkan sebarang unsur jenayah,” jelas beliau dalam  kenyataannya hari ini.

Mulkiaman berkata jenazah wanita warga emas itu dikebumikan pada hari ini.–AlHijrah Online


REMPUH ANGGOTA JPJ: PENUNGGANG MOTOSIKAL DIDENDA RM 5,000

PORT DICKSON: Seorang penunggang motosikal yang merempuh anggota penguatkuasa Jabatan Pengangkutan Jalan (JPJ) ketika sekatan jalan raya (SJR) di Port Dickson, Ahad lalu, dijatuhkan hukuman denda RM 5,000, atau penjara tiga bulan sekiranya gagal membayar denda.

Majistret Mahkamah Majistret Port Dickson, Uthman Abd. Ghani menjatuhkan hukuman itu selepas tertuduh, Nor Khairul Azwa Azizi, 25, mengaku bersalah selepas pertuduhan dibacakan terhadapnya.

Mengikut pertuduhan, tertuduh dengan sengaja telah menghalang tugas penjawat awam, iaitu anggota penguatkuasa JPJ, Mohd Nurhakim Mohd Razif, daripada menjalankan tugas di lokasi kejadian.

Tertuduh yang juga bekas pengawal keselamatan itu didakwa melakukan kesalahan tersebut pada 17 September lalu, kira-kira jam 11.00 pagi, di kilometer 28 Lebuhraya Seremban-Port Dickson.

Berikutan itu, tertuduh dihukum di bawah Seksyen 186 Kanun Keseksaan.

Video kejadian rempuhan itu sebelum ini turut tular di media sosial dan akibat kejadian anggota terlibat terpaksa dibawa ke Hospital Port Dickson untuk mendapat rawatan sebagai pesakit luar.

Ketua Polis Daerah Port Dickson, Superintenden Aidi Sham Mohamed memaklumkan, tertuduh turut mempunyai lapan rekod membabitkan dadah dan jenayah, selain tidak mempunyai lesen memandu, serta cukai jalan tamat tempoh sejak 2012. – AlHijrah Online


PERKHIDMATAN MAYBANK TERGENDALA SABTU, AHAD INI

KUALA LUMPUR: Beberapa perkhidmatan perbankan Maybank akan tergendala bermula dari jam 12 tengah malam hingga 7 pagi pada Sabtu dan Ahad ini.

Maybank dalam kenyataannya berkata, ia susulan penyelenggaran sistem tersebut pada minggu ini.

Antara perkhidmatan terlibat adalah mesin juruwang automatik (ATM), terminal layan diri, Maybank2U dan perbankan dalam talian.

“Kami memohon maaf di atas kesulitan yang berlaku dan menghargai kefahaman anda.”

“Sebarang pertanyaan boleh menghubungi talian khidmat pelanggan Maybank 1-300-88-6688 jika anda di Malaysia, atau 603-78443696 bagi luar negara,” katanya hari ini.—AlHijrah Online


SUMBANGAN LEBIH RM9 JUTA BUAT BAYI NAAIL BERJAYA DIKUMPUL

KUALA LUMPUR: Lebih RM9 juta dana berjaya dikumpul hasil sumbangan orang ramai bagi membantu seorang bayi 10 bulan, Wan Muhammad Naail Wan Aslam yang menghidap penyakit jarang jumpa, Spinal Muscular Athropy (SMA) Type 1.

Bapa bayi itu, Wan Aslam Zakaria, 30, berkata dana yang telah dilancarkan menerusi Misi Rakyat sejak 13 April itu bertujuan membolehkan anaknya mendapatkan suntikan ubat jenis Gene Therapy Zolgensma bernilai AS$2.1 juta (RM9.28 juta) untuk sekali seumur hidup bagi menghentikan proses kemerosotan fungsi ototnya yang terjejas akibat penyakit itu.

Katanya beliau sekeluarga bersyukur kepada Allah SWT dan berterima kasih atas keprihatinan semua penyumbang sehingga misi untuk mengumpul dana RM9 juta bagi merawat anak bongsunya itu tercapai.

“Memang pada peringkat awal fikiran kami mustahil untuk capai jumlah dana RM9 juta, apatah lagi kami rakyat biasa yang tidak mampu untuk membeli ubat semahal itu, tapi dengan pertolongan yang tak disangka-sangka datang ini, jumlah itu dicapai.

“Saya berharap dengan sumbangan ini juga mampu memberikan kebaikan (kesembuhan) kepada Naail dan membesar seperti kanak-kanak lain. Mudah-mudahan juga apabila beliau besar nanti memberi manfaat kepada orang ramai,” katanya ketika dihubungi Bernama di sini hari ini.

Terdahulu, tular di media sosial hari ini apabila video yang menyaksikan kutipan orang ramai dilakukan sebuah pertubuhan bukan kerajaan, Misi Rakyat bagi membantu Wan Muhammad Naail telah mencecah RM9,088,404.

Wan Aslam memaklumkan Wan Muhammad Naail disahkan menghidap penyakit SMA Type 1 ketika berumur empat bulan yang menyebabkan ototnya merosot hingga sukar menelan air liur sendiri, selain memerlukan bantuan mesin pernafasan, mesin penyedut kahak dan meminum susu menggunakan tiub melalui hidung.

Ketika ini juga anaknya itu mengambil ubat Risdiplam bernilai RM40,400 sebotol setiap bulan untuk membantu mengurangkan keadaannya supaya tidak merosot otot sementara menunggu dana untuk membeli ubat jenis Gene Therapy Zolgensma yang perlu disuntik sebelum berumur dua tahun.

Mengenai perancangan seterusnya, Wan Aslam yang menetap di ibu negara berkata beliau akan berjumpa dengan pihak hospital pada hari Isnin ini untuk mendapatkan maklumat lanjut mengenai prosedur yang perlu mereka lakukan termasuk penetapan tarikh suntikan.

“Setakat ini saya dimaklumkan, biasanya prosedur (sebelum dicucuk) ia mengambil masa sebulan termasuk tempahan ubat Gene Therapy Zolgensma dari Amerika Syarikat yang mengambil masa dua hingga tiga minggu untuk sampai ke Malaysia selepas pembayaran dibuat. Jadi maklumat terkini akan saya kemas kini dalam media sosial saya,” katanya.–AlHijrah Online


MANGSA SEMPAT MINTA TOLONG, TERKAPAI-KAPAI SEBELUM LEMAS

SHAH ALAM: Seorang lelaki berusia lingkungan 50-an ditemukan lemas di sungai berhampiran Pandamaran Jaya, Klang, tengah hari tadi.

Pengarah Bomba Selangor, Norazam Khamis, berkata pihaknya bergegas ke lokasi kejadian selepas menerima panggilan pada jam 10.34 pagi daripada seorang individu  yang memberitahu ternampak seorang lelaki terkapai-kapai meminta tolong sebelum tenggelam di sungai berkenaan.

Beliau berkata sepasukan 10 anggota termasuk pegawai dan jentera dari Balai Bomba dan Penyelamat (BBP) Pelabuhan Klang dikerah dalam operasi berkenaan.

“Anggota Pasukan Penyelamatan Di Air (PPDA) kemudian melakukan selaman di dasar sungai dan berjaya menemukan mangsa.

“Mangsa dibawa ke darat sebelum pihak Kementerian Kesihatan (KKM) yang berada di lokasi mengesahkannya sudah meninggal dunia,” katanya dalam satu kenyataan.

Norazam berkata pihak polis juga tidak menjumpai sebarang identiti pada mangsa.–AlHijrah Online


JHEAIPP NAFI LEWAT SERAH BUKU TEKS KAFA

GEORGE TOWN: Jabatan Hal Ehwal Agama Islam Pulau Pinang (JHEAIPP) menafikan berlaku kelewatan penyerahan buku teks Kelas Asas Fardu Ain (KAFA) di negeri itu seperti didakwa ibu bapa dan tular di media sosial sejak beberapa hari lepas.

JHEAIPP dalam kenyataan berkata proses penghantaran buku teks KAFA untuk murid-murid di sekolah rendah agama di Pulau Pinang berjalan mengikut jadual dan perancangan yang telah ditetapkan.

“Tidak berlaku kelewatan penyerahan kerana ketika ini buku-buku teks KAFA tersebut dalam proses penghantaran ke sekolah-sekolah dan ia dijangka selesai sebelum akhir bulan ini,” menurut kenyataan itu hari ini.

JHEAIPP turut memaklumkan sistem itu memang berjalan sepertimana dilaksanakan sebelum ini, namun disebabkan tahun ini sesi persekolahan bermula lewat iaitu mulai hujung Mac menyebabkan ibu bapa merasakan sudah hampir setengah tahun sesi sekolah bermula.

Menurut JHEAIPP, bermula Julai ini semua murid akan mula menggunakan buku teks KAFA bagi sesi pembelajaran seterusnya.

JHEAIPP turut memaklumkan untuk tiga bulan pertama sesi persekolahan bermula 27 Mac hingga 27 Jun, setiap pelajar telah dibekalkan dengan buku modul SALAM yang mengandungi pelajaran asas mengikut tahun persekolahan masing-masing.

Sebelum ini tular di media sosial mengenai rungutan ibu bapa yang mendakwa anak-anak mereka yang bersekolah di sekolah rendah agama di Pulau Pinang masih belum menerima buku teks KAFA.–AlHijrah Online


PBB SAMBUT BAIK GENCATAN SENJATA HAMAS-ISRAEL

WASHINGTON: Setiausaha Agung Pertubuhan Bangsa-Bangsa Bersatu (PBB), Antonio Guterres menyambut baik gencatan senjata antara Gaza dan Israel serta mendesak semua pihak untuk mematuhinya.

Lapor agensi Anadolu, Guterres menyeru masyarakat antarabangsa bekerjasama dengan PBB bagi “membangunkan pakej sokongan bersepadu untuk pemulihan dan pembangunan segera dan berterusan serta menyokong rakyat Palestin dan memperkukuh institusi mereka”.

“Pemimpin Israel dan Palestin mempunyai tanggungjawab bagi memulihkan keadaan secara aman dan memulakan dialog yang serius bagi mengatasi punca konflik.

“PBB akan bekerjasama dengan Israel dan Palestin, rakan kongsi antarabangsa dan serantau, termasuk melalui Kuartet Timur Tengah (terdiri daripada PBB, AS, Kesatuan Eropah dan Rusia) untuk kembali ke meja rundingan bagi mengakhiri pendudukan dan kemungkinan untuk mewujudkan penyelesaian dua negara berdasarkan garis sempadan sebelum 1967, resolusi PBB, undang-undang antarabangsa dan perjanjian bersama,” katanya.

Terdahulu, gencatan senjata yang dilancarkan pada 2 pagi tadi waktu Malaysia dipersetujui selepas 11 hari Israel melancarkan serangan udara ke atas Semenanjung Gaza.—AlHijrah Online


LIMA LAGI PPS DIBUKA, MANGSA BANJIR DI JOHOR MENINGKAT

JOHOR BAHRU: Jumlah mangsa banjir di Johor terus meningkat kepada 1,093  orang setakat 4 petang ini berbanding 422 mangsa yang direkodkan pada pukul 2 petang tadi, susulan hujan lebat yang turun tidak henti-henti sejak awal pagi tadi.

Jawatankuasa Pengurusan Bencana Negeri (PPBN) memaklumkan lima lagi pusat pemindahan sementara (PPS) baru dibuka menjadikan kesemuanya 13 PPS di Daerah Kluang, Segamat dan Kota Tinggi.

“Segamat merupakan daerah paling teruk terjejas dengan 975 mangsa daripada 273 keluarga, yang ditempatkan di lapan PPS.

Bagi Daerah Kluang pula, seramai 75 orang daripada 19 keluarga dipindahkan ke empat PPS sementara 43 penduduk daripada enam keluarga di Daerah Kota Tinggi dipindahkan ke sebuah PPS,” kata jawatankuasa itu dalam satu kenyataan, petang ini.

Menurut jawatankuasa itu juga, setakat ini tiada jalan yang ditutup di negeri ini dengan kesemuanya masih boleh dilalui oleh semua kenderaan.

Berdasarkan data Jabatan Pengairan dan Saliran, empat sungai di Johor telah melepasi paras berbahaya dengan trend menaik iaitu Sungai Muar (muara Sungai Gemas) berada di paras 19.04 meter (m), Sungai Lenik (Ladang Chaah) di paras 6.4m, Sungai Segamat (Segamat Kecil) di paras 37.97m dan Sungai Kahang (Kampung Contoh) di paras 14.41m. — AlHijrah Online


COVID-19: KEMATIAN MENINGKAT DI SEPANYOL KEPADA 743 KES SEHARI

OVIEDO: Sepanyol menyaksikan peningkatan 734 kes maut baharu menjadikan keseluruhan 13,798 kematian akibat COVID-19 di negara itu, demikian menurut data dikeluarkan kementerian kesihatannya hari ini.

Agensi berita Anadolu melaporkan angka itu memecahkan rekod penurunan empat hari berturut-turut kematian akibat wabak itu di Sepanyol. Sebanyak 674 kes kematian dicatatkan semalam.

Data hari ini juga menyaksikan lebih 5,500 kes baharu direkodkan menjadikan keseluruhan 140,510 jangkitan COVID-19 dilaporkan di Sepanyol.

Lebih 43,200 pesakit telah sembuh iaitu peningkatan 3,000 kes didiscaj sejak semalam.

Hanya Itali yang mencatatkan kes kematian akibat COVID-19 melebihi Sepanyol, tetapi berdasarkan populasinya yang lebih rendah dari Itali, kematian perkapitanya adalah lebih tinggi. – Terjemahan AlHijrah Online


TMJ AKAN BERJUMPA 779 GURU DI JOHOR ENGGAN TERIMA VAKSIN COVID-19

JOHOR BAHRU: Tunku Mahkota Johor, Tunku Ismail Sultan Ibrahim akan berjumpa dengan Pengarah Pendidikan Johor dan kira-kira 779 guru yang didakwa enggan menerima suntikan vaksin COVID-19.

Baginda bertitah pertemuan itu akan diadakan dalam masa terdekat.

“Keutamaan kami adalah untuk mengatasi pandemik ini secepat mungkin supaya rakyat, negeri boleh kembali dan meneruskan kehidupan seperti biasa.

“Insyaallah kita boleh selesaikan masalah ini dengan cara berhemah,” titah baginda menerusi ciapan Twitternya.

Hari ini Pengerusi Jawatankuasa Pendidikan, Penerangan, Warisan dan Budaya negeri, Mazlan Bujang  memaklumkan dalam Persidangan Keempat Dewan Undangan Negeri Johor ke-14 bahawa terdapat kira-kira 779 guru di Johor yang menolak untuk menerima vaksin COVID-19.

Mazlan yang merupakan Ahli DUN Puteri Wangsa memaklumkan Jabatan Pendidikan Negeri Johor (JPNJ) akan membantu memberi penerangan mengenai kebaikan vaksin supaya golongan guru terbabit akan menerima vaksin.—AlHijrah Online


POLIS SARAWAK TUMPAS “KUMPULAN BABY” AKTIF JENAYAH SAMUN WARGA EMAS

KUCHING:  Polis Sarawak menumpaskan sekumpulan penyamun dan peragut dikenali sebagai “Kumpulan Baby” yang aktif memburu warga emas sebagai mangsa di sekitar Kuching, Padawan dan Kota Samarahan sejak tiga bulan lepas.

Pesuruhjaya Polis Sarawak Datuk Mohd Azman Ahmad Sapri berkata kumpulan yang diketuai seorang lelaki yang menggunakan nama samaran “Baby” itu terdiri daripada tujuh warga tempatan dengan lingkungan umur antara 23 hingga 30 tahun.

“Kumpulan ini terdiri daripada dua wanita serta lima lelaki dan menyasarkan warga emas yang keluar berjalan pada awal pagi dengan mengacukan senjata tajam kepada mangsa, namun tiada yang mendatangkan kecederaan,” katanya dalam sidang media mengenai tangkapan itu di Ibu Pejabat Polis Kontinjen (IPK) Kuching di sini hari ini.

Beliau berkata menerusi tangkapan berkenaan, polis telah menyelesaikan sekurang-kurangnya 13 kes samun dan ragut, dua kes curi dalam bangunan serta satu kes curi motosikal.

Turut dirampas, sebuah motosikal yang dilaporkan hilang serta sembilan telefon bimbit, empat kad bank dan 11 senjata tajam dengan nilai kerugian sepanjang kegiatan melibatkan kira-kira RM42,000.

Mohd Azman berkata siasatan lanjut masih dijalankan sekiranya terdapat ahli kumpulan lain yang belum ditahan dan meneliti kes seumpama yang menggunakan modus operandi sama.

“Kes disiasat di bawah Seksyen 395/397 Kanun Keseksaan, 380 Kanun Keseksaan dan 379A Kanun Keseksaan. Kesemua suspek ditahan reman tujuh hari yang tamat esok,” katanya dan menambah suspek turut didapati positif dadah serta mempunyai rekod lampau kes dadah dan jenayah samun.–AlHijrah Online


PBB PERBAHARUI MANDAT UNRWA BANTU PELARIAN PALESTIN

RAMALLAH : Presiden Palestin, Mahmoud Abbas menyambut baik keputusan Pertubuhan Bangsa-Bangsa Bersatu (PBB) semalam dalam memperbaharui mandat Agensi Bantuan dan Kerja Untuk Pelarian Palestin (UNRWA).

Agensi Berita Palestin WAFA memetik Abbas dalam satu kenyataan rasmi sebagai berkata, “170 negara  mengundi memihak kepada resolusi itu, hanya Israel dan Amerika Syarikat menentangnya.”

Abbas berkata “resolusi itu membuktikan bahawa dunia bersama rakyat Palestin dan perjuangan serta hak bersejarah mereka”.

Ia menterjemahkan pendirian dunia dalam menyokong pelarian Palestin dan meneruskan khidmat kepada mereka sehingga penyelelesaian dicapai mengikut resolusi PBB, kata Abbas.

Sementara itu, Menteri Luar Pihak Berkuasa Palestin, Reyad al-Malki sebelum ini menyatakan bahawa majoriti dalam Perhimpunan Agung PBB yang mengundi semalam memihak kepada tujuh resolusi, termasuk penerusan bantuan kepada pelarian Palestin melalui UNRWA.

UNRWA ditubuhkan pada tahun 1949 menyediakan perkhidmatan kesihatan, pendidikan dan bantuan kepada sekitar lima juta pelarian Palestin di Jordan, Syria, Lubnan, Tebing Barat, dan Semenanjung Gaza. — Terjemahan AlHijrah Online


HARI RAYA AIDILADHA JATUH PADA 10 JULAI 2022

KUALA LUMPUR: Umat Islam di Malaysia akan menyambut Hari Raya Aidiladha pada 10 Julai 2022M bersamaan 10 Zulhijah 1443 Hijrah.

Pengumuman itu dibuat oleh Penolong Setiausaha Majlis Raja-Raja, Mohd Aseral Jusman, sebentar tadi.

Pengisytiharaan itu dibuat selepas sesi pencerapan oleh panel falak Jabatan Kemajuan Islam Malaysia (JAKIM) petang tadi.—AlHijrah Online


PRU15: SPRM BUKA BILIK GERAKAN DI SELURUH NEGARA

KUALA LUMPUR: Suruhanjaya Pencegahan Rasuah Malaysia (SPRM) membuka Bilik Gerakan Pilihan Raya Umum ke-15 (PRU15) di seluruh negara bagi memudahkan aduan serta penyaluran maklumat oleh orang ramai berhubung perbuatan rasuah dan salah guna kuasa sepanjang tempoh berkempen.

SPRM dalam kenyataan hari ini memaklumkan kesemua bilik gerakan itu akan beroperasi sepanjang hari bermula hari ini hingga hari pengundian pada 19 Nov.

“Bilik Gerakan PRU15 SPRM boleh dihubungi di talian 03-8891 1037 (Ibu Pejabat SPRM); Pejabat SPRM Kuala Lumpur (03-9206 5195); Pejabat SPRM Selangor (03-5524 8318); Pejabat SPRM Negeri Sembilan (06-762 5446); Pejabat SPRM Melaka (06-289 6011) dan Pejabat SPRM Johor (07-231 6170).

“Pejabat SPRM Perak boleh dihubungi di talian 012-490 5986, Pejabat SPRM Kedah (04-700 1880); Pejabat SPRM Pulau Pinang (04-229 9262); Pejabat SPRM Perlis (04-976 3982); Pejabat SPRM Pahang (09-571 6027); Pejabat SPRM Terengganu (09-630 1920); Pejabat SPRM Kelantan (09-766 1970); Pejabat SPRM Sabah (088-488 381); Pejabat SPRM Sarawak (082-467 701); dan Pejabat SPRM Labuan (087-427 198),” menurut kenyataan itu.

SPRM memaklumkan orang ramai juga boleh menyalurkan aduan mereka menerusi e-mel di alamat pru15@sprm.gov.my.“SPRM mengingatkan semua calon yang bertanding dan parti politik supaya tidak melakukan sebarang kegiatan yang melanggar undang-undang serta peraturan pilihan raya selaras Akta SPRM 2009 dan Akta Kesalahan Pilihan Raya 1954 (Pindaan 2012),” menurut kenyataan itu. —AlHijrah Online


PM PENGERUSIKAN MESYUARAT KHAS COVID-19

PUTRAJAYA: Perdana Menteri, Tan Sri Muhyiddin Yassin hari ini mempengerusikan Mesyuarat Khas mengenai COVID-19 di pejabat Perdana Menteri di sini.

Mesyuarat yang bermula pada 3 petang itu dihadiri antaranya Menteri Kanan Perdagangan Antarabangsa dan Industri Datuk Seri Mohamed Azmin Ali; Menteri Kanan Pertahanan Datuk Seri Ismail Sabri Yaakob; Menteri Kanan Pendidikan Dr Mohd Radzi Md Jidin dan Menteri Kewangan Tengku Datuk Seri Zafrul Tengku Abdul Aziz serta Menteri Kesihatan Datuk Seri Dr Adham Baba.

Turut hadir Menteri Pengangkutan Datuk Seri Dr Wee Ka Siong; Menteri Alam Sekitar Datuk Tuan Ibrahim Tuan Man; Menteri Wanita dan Keluarga Datuk Seri Rina Mohd Harun; Menteri Sumber Manusia Datuk Seri M. Saravanan serta Menteri Belia dan Sukan Datuk Seri Reezal Merican Naina Merican.

Selain itu, Menteri Pertanian dan Industri Makanan Datuk Seri Dr Ronald Kiandee; Menteri Luar Negeri Datuk Seri Hishammuddin Tun Hussein; Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri; Menteri Pelancongan, Kesenian dan Kebudayaan Datuk Seri Nancy Shukri serta Menteri Komunikasi dan Multimedia Datuk Saifuddin Abdullah.

Perdana Menteri pada sidang media selepas mempengerusikan mesyuarat Kabinetnya yang pertama pada Rabu meluahkan kekhuatiran berikutan wabak COVID-19 yang telah berlarutan selama beberapa minggu dan memberi impak amat besar kepada negara terutamanya dalam soal ekonomi.

Pertubuhan Kesihatan Sedunia (WHO) pada Rabu telah mengisytiharkan penularan COVID-19 sebagai pandemik.

Sehingga semalam, Malaysia mencatatkan 158 kes, dengan 32 pesakit telah didiscaj. — BERNAMA


REMAJA MAUT, MOTOSIKAL BERTEMBUNG LORI

ALOR GAJAH: Seorang remaja lelaki maut selepas motosikal yang dinaikinya bertembung dengan sebuah lori di Jalan Ayer Pa’abas, pada petang semalam.

Ketua Polis Daerah Alor Gajah, Superintenden Arshad Abu berkata, dalam kejadian sekitar jam 6.30 petang itu, Muhammad Aiman Rosli,19 dilaporkan dalam perjalanan ke rumahnya di Taman Lendu Bakti.

“Apabila di selekoh motosikal mangsa bertembung dengan sebuah lori yang dipandu lelaki berusia 39 tahun yang menuju arah Pekan Lendu.

“Perlanggaran itu mengakibatkan mangsa mengalami kecederaan parah di kepala dan dikejarkan ke Hospital untuk mendapatkan rawatan.

“Walaubagaimanapun, mangsa disahkan meninggal dunia sekitar jam 12.30 malam,” katanya dalam satu kenyataan pada hari ini.

Mayat mangsa telah dihantar ke Jabatan Forensik Hospital Melaka untuk proses bedah siasat.

Pihak polis memohon kepada orang ramai yang menyaksikan kejadian tersebut untuk tampil membantu siasatan.

Kes disiasat mengikut Seksyen 41(1) Akta Pengangkutan Jalan 1987.–AlHijrah Online


GADIS BUNUH KEKASIH PAKSA LAKUKAN HUBUNGAN INTIM DIHADAPKAN KE MAHKAMAH

JOHOR BAHRU: Seorang gadis yang mendakwa mempertahankan kehormatan diri ketika dipaksa melakukan hubungan seks oleh kekasihnya, dihadapkan ke Mahkamah Majistret di sini hari ini, atas tuduhan membunuh lelaki terbabit.

Bagaimanapun, tiada pengakuan direkodkan dan tertuduh, Sim Hui Ying, 19, yang hanya mengangguk faham sebaik pertuduhan dibacakan jurubahasa mahkamah dalam bahasa Mandarin dihadapan Majistret R. Salini.

Berdasarkan pertuduhan, tertuduh didakwa menyebabkan kematian Yap Kelly, 29, di sebuah hotel di Taman Mount Austin di sini, jam 8 malam, 20 September lalu.

Tertuduh didakwa mengikut Seksyen 302 Kanun Keseksaan, yang jika disabitkan kesalahan boleh membawa hukuman mati mandatori.

Prosiding pendakwaan dikendalikan Timbalan Pendakwa Raya, Nur Aina Syakira Muhammad Syafiq Sim, manakala tertuduh tidak diwakili peguam bela.

Mahkamah kemudian menetapkan 6 Disember depan untuk sebutan semula kes bagi serahan laporan kimia dan laporan bedah siasat.

Terdahulu, Ketua Polis Daerah Johor Bahru Selatan, Asisten Komisioner Raub Selamat, mengesahkan tertuduh ditahan polis pada hari kejadian.

Difahamkan, remaja berkenaan bertindak melakukan perbuatan itu ketika menolak permintaan mangsa yang mahu melakukan hubungan seks tanpa kerelaannya.

Remaja itu dikatakan memaklumkan keluarganya berhubung kejadian berkenaan sebelum keluarga membuat laporan polis. –AlHijrah Online


PM UCAP SELAMAT BERTUGAS BUAT PASUKAN SMART DI TURKIYE

KUALA LUMPUR: Perdana Menteri Datuk Seri Anwar Ibrahim hari ini mengucapkan selamat menjalankan tugas kepada Pasukan Mencari dan Menyelamat Khas Malaysia (SMART) yang dihantar ke Turkiye untuk menyertai misi mencari dan menyelamat (SAR) mangsa gempa bumi di negara itu.

Menerusi catatan di Facebook, beliau turut mendoakan semoga usaha pasukan berkenaan dipermudahkan.

Semalam, pasukan berkenaan yang dianggotai anggota SMART, Jabatan Bomba dan Penyelamat (JBPM) serta Angkatan Pertahanan Awam (APM) selamat tiba di Turkiye pada 11 pagi (waktu Malaysia) bagi menyertai misi SAR di wilayah terjejas bencana gempa bumi.

Pada awal pagi Isnin, gempa bumi berukuran 7.8 pada skala Richter melanda daerah Pazarcik di wilayah Kahrananmaras dan menggegarkan beberapa wilayah lain termasuk Gaziantep, Sanliurfa, Diyarbakir, Adana, Adiyaman, Malatya, Osmaniye, Hatay serta Kilis.

Menurut laporan media, setakat semalam tragedi itu telah meragut lebih 5,000 nyawa di Turkiye dan Syria.–AlHijrah Online


LELAKI DAKWA DIRINYA ‘RASUL MELAYU’ DITAHAN

SHAH ALAM: Seorang lelaki yang mendakwa dirinya sebagai ‘Rasul Melayu’ ditahan Jabatan Agama Islam Selangor (JAIS) dalam satu operasi khas yang dijalankan badan penguatkuasa itu di tiga lokasi berbeza sekitar Selangor malam tadi.

Menurut Pengarah JAIS, Mohd Shahzihan Ahmad, selain ‘Rasul Melayu’ yang dikenali sebagai Abdul Kahar Ahmad, turut ditahan dalam operasi tersebut 16 lagi pengikutnya terdiri daripada lapan lelaki dan lapan perempuan dalam lingkungan umur 14 sehingga 70 tahun.

Kesemua yang ditahan telah dibawa ke Ibu Pejabat JAIS untuk siasatan lanjut.

“Mereka yang ditahan dipercayai mengamalkan Ajaran Haji Kahar Bin Ahmad yang telah difatwakan sesat pada 28 Mac 1991 dan diwartakan pada 29 Ogos 1991 oleh Majlis Fatwa Negeri Selangor.

“Melalui risikan dan makluman awam yang diterima oleh JAIS, ajaran ini dipercayai kembali aktif dengan modus operandi baharu,” katanya.

Kata Mohd Shazihan tangkapan yang dilakukan oleh pihak JAIS adalah dibuat bagi siasatan lanjut mengikut Seksyen 7, Enakmen Jenayah Syariah (Selangor) 1995 (Doktrin Palsu); Seksyen 8, Enakmen Jenayah Syariah (Selangor) 1995 (Dakwaan Palsu); Seksyen 12(c), dan Enakmen Jenayah Syariah (Selangor) 1995 (Menghina Pihak Berkuasa Agama).

Siasatan juga katanya akan dibuat mengikut Seksyen 13, Enakmen Jenayah Syariah (Selangor) 1995 (Pendapat yang Bertentangan Dengan Fatwa); Seksyen 16, Enakmen Jenayah Syariah (Selangor) 1995 (Penerbitan Agama yang Bertentangan Dengan Hukum Syarak) dan Seksyen 52, Enakmen Jenayah Syariah (Selangor) 1995 (Percubaan).

“Antara barang kes yang disita adalah seperti buku-buku, telefon bimbit, komputer riba, Al-Quran terjemahan dan risalah berkaitan ajaran,” katanya.

Sebelum ini, pada Oktober 2009, Mahkamah Tinggi Syariah pernah memerintahkan Abd Kahar dipenjara 10 tahun, denda RM16,500 dan enam sebatan bersabit kes penyebaran ajaran sesat.

Dia kemudian dibebaskan pada tahun 2016 dan mengisytiharkan dirinya bertaubat serta turut menandatangani Dokumen Pengisytiharan Taubat dalam satu majlis anjuran Majlis Agama Islam Selangor (MAIS). — AlHijrah Online


NOOR HISHAM DIANGKAT TOKOH MAAL HIJRAH 1442H

KUALA LUMPUR: Ketua Pengarah Kesihatan Tan Sri Dr Noor Hisham Abdullah diangkat sebagai Tokoh Maal Hijrah Peringkat Kebangsaan 1442H/2020M.

Tokoh Ma’al Hijrah Antarabangsa pula diberikan kepada Syeikh Al-Azhar Al-Syarif, Syeikh Prof. Dr. Ahmad Tayyib.

Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri yang mengumumkan penganugerahan itu memaklumkan pemilihan kedua-dua tokoh tersebut dibuat atas sumbangan besar mereka dalam memartabatkan Islam, di peringkat nasional dan global.

Anugerah tersebut disampaikan Kebawah Duli Yang Maha Mulia Seri Paduka Baginda Yang di-Pertuan Agong AI-Sultan Abdullah Ri’ayatuddin Al-Mustafa Billah Shah Ibni Almarhum Sultan Haji Ahmad Shah Al-Musta’in Billah pada Majlis Sambutan Ma’al Hijrah Peringkat Kebangsaan 1442H/2020M di Masjid Negara, Kuala Lumpur.

Turut berkenan berangkat ke majlis tersebut Kebawah Duli Yang Maha Mulia Seri Paduka Baginda Raja Permaisuri Agong Tunku Hajah Azizah Aminah Maimunah Iskandariah Binti Almarhum AI-Mutawakkil Alallah Sultan Iskandar Al-Haj.

Sambutan itu juga dihadiri Perdana Menteri Tan Sri Muhyiddin Yassin dan isterinya Puan Sri Noorainee Abdul Rahman. — AlHijrah Online


MALAYSIA SAHKAN KES PERTAMA VARIAN OMICRON

PUTRAJAYA: Menteri Kesihatan Khairy Jamaluddin mengesahkan kes pertama varian Omicron telah dikesan di Malaysia.

Kes melibatkan seorang pengembara bukan warganegara berusia 19 tahun yang tiba dari Afrika Selatan melalui Singapura pada 19 November.

Individu tersebut telah menjalani ujian RT-PCR COVID-19 setibanya di pintu masuk Lapangan Terbang Antarabangsa Kuala Lumpur (KLIA).

Katanya, individu itu telah diberi Perintah Pengawasan dan Pemerhatian di bawah Seksyen 15 Akta Pencegahan dan Pengawalan Penyakit Berjangkit (Akta 342) dan telah tamat menjalani tempoh kuarantin seorang diri selama 10 hari di kediaman yang disediakan pihak universiti.

Bagaimanapun, pelajar tersebut disahkan positif bagi varian dibimbangi (VOC) Omicron pada 2 Disember.

Terdahulu, individu itu telah menerima vaksinasi lengkap serta tidak bergejala dan patuh kepada perintah yang dikeluarkan.

Menurutnya, pelajar terbabit telah lengkap menerima dua suntikan vaksin Pfizer pada 29 September lepas sebelum pulang ke Afrika Selatan bagi melawat keluarganya.

Tambahnya, nilai ‘Cycle Threshold’ (CT) pelajar terbabit adalah 26.68 berdasarkan ujian sampel yang dijalankan Institut Penyelidikan Perubatan pada 20 November lepas.

Khairy berkata individu terbabit mematuhi arahan kuarantin di rumah dan tiada rekod pergerakan dikesan dilakukan pelajar terbabit melalui aplikasi MySejahtera.

Pelajar tersebut menggunakan bas khas yang disediakan pihak universiti untuk ke Ipoh dan lapan individu yang terdiri daripada pemandu, penumpang bas serta rakan serumah pelajar terbabit telah melalui ujian saringan kontak rapat serta kuarantin wajib.

“Ujian sampel pertama dan kedua ke atas semua kontak rapat disahkan negatif. Mereka tidak mengalami sebarang simptom,” katanya serta menambah kesemua mereka termasuk pelajar terbabit akan menjalani ujian saringan sekali lagi hari ini.

Menurut Khairy, Kementerian Kesihatan (KKM) sedang melaksanakan pengesanan kontak rapat melibatkan penumpang pesawat yang dinaiki pelajar terbabit serta beberapa lokasi di KLIA yang dipercayai dikunjungi pelajar itu berdasarkan rekod aplikasi MySejahtera.

Beliau meminta orang ramai agar tidak panik dengan pengesanan varian itu dan perlu kekal mematuhi prosedur operasi standard (SOP) dan amalan kesihatan awam.—AlHijrah Online


MALAYSIA DIJANGKA HANTAR 4,000 JEMAAH HAJI – ZULKIFLI

PUTRAJAYA: Malaysia menerusi Lembaga Tabung Haji (TH) berkemungkinan besar akan menghantar 4,000 jemaah ke tanah suci Mekah bagi melaksanakan ibadah haji pada tahun ini.

Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri memberikan bayangan tersebut menerusi program Forum Perdana Ehwal Islam di TV1, malam tadi.

“Alhamdulillah, setakat ini TH sudah menyenaraikan 4,000 orang untuk layak menerima vaksin COVID-19 dan dijangka pergi ke Tanah Suci dalam masa terdekat,” katanya selepas ditanya moderator program berkenaan, Ahmad Shukri Yusoff yang juga Ketua Pegawai Eksekutif Pusat Pungutan Zakat Wilayah Persekutuan.

Bagaimanapun, Zulkifli turut menyatakan kebarangkalian TH tidak dapat menghantar seramai 31,600 jemaah haji disebabkan beberapa syarat ketat yang dikenakan kerajaan Arab Saudi susulan pandemik COVID-19 yang tidak menentu.

“Barang kali, kuota untuk setiap negara dikurangkan, cuma saya belum lagi dapat makluman muktamad dari Arab Saudi, tetapi, Insyaallah akan diberitahu dalam masa terdekat,” katanya.

Dalam pada itu Zulkifli berharap semua bakal jemaah yang sudah menerima vaksin bersiap sedia melaksanakan ibadah tersebut dengan beberapa prosedur operasi standard (SOP) yang ketat.

Arab Saudi sebelum ini memaklumkan hanya membenarkan jemaah haji yang mempunyai kesihatan baik dalam usia antara 18 hingga 60 tahun selain telah menerima suntikan vaksin bagi ibadah haji tahun ini.

Sementara itu, beberapa negara antaranya Singapura dan Indonesia mengambil keputusan untuk tidak menghantar jemaah haji mereka akibat kebimbangan penularan wabak yang tidak dapat dijangka.

“Saya menaruh keyakinan Malaysia tidak akan menangguhkan penghantaran jemaah seperti tahun lalu dan berharap supaya ada juga dihantar walaupun sedikit bilangannya,” kata Zulkifli.

Sebelum ini, Kementerian Kesihatan Arab Saudi memaklumkan hanya 60,000 jemaah sahaja dibenarkan menunaikan ibadah haji bagi musim 1442H.

Daripada jumlah tersebut, 45,000 jemaah adalah dari negara luar manakala baki 15,000 ialah jemaah dari Arab Saudi.–AlHijrah Online


Demi kasih sanggup bermalam di kubur

SATU ketika dahulu hidup Mohammad al Saddir ceria meskipun bertahun-tahun berdepan dengan pelbagai kesukaran akibat konflik di Syria.

Usikan, rengekan dan usikan manja anak perempuannya,
Islam menghidupkan suasana keluarga.

Namun, saat-saat indah itu kini hanya tinggal kenangan.
Selepas 14 September lalu, hari-hari mendatang yang dilalui tidak lagi sama.

Islam yang selama ini menggembirakan keluarganya, telah tiada. Dia telah kembali kepada Yang Maha Esa.

Anak perempuannya terbunuh angkara serangan regim Bashar
al Assad dan sekutunya ke atas orang awam di Maarat al Nu’man.

“Setiap malam, anak perempuanku Islam akan tidur bersama
di sisi.

“Sekarang dia tidur sendirian.

“Aku menghabiskan sepanjang malam tidur di sisinya di
kubur,” luah Mohammad al Saddir kepada aktivis media Syria yang dikenali
Hafezalhor dan kemudian dikongsi di laman Twitter.

Dalam satu lagi klip yang dirakamkan, dia meluahkan
kata-kata ini.

“Engkau menjadi musuh aku. Kau membunuh anak aku dengan senjata kamu.”

Rakaman itu kemudian dimuat naik di YouTube dengan tajuk From Maarat al Nu’man to Russia.

Maarat al Nu’man, bandar kedua terbesar di Idlib menjadi sasaran baru selepas Khan Sheikhoun berjaya ditawan tentera Bashar dan konco-konconya.

Meskipun mengisytiharkan gencatan senjata pada 31 Ogos lalu, selepas lebih empat bulan melancarkan serangan tanpa henti ke atas kedudukan orang awam di Idlib dan sebahagian Hama, regim dan sekutunya, Rusia berterusan mengkhianatinya.

Tidak sampai 12 hari serangan dihentikan, mereka kini kembali mengganas dan menyambung semula serangan ke atas beberapa kawasan yang dikuasai kumpulan anti kerajaan. – Razali Awang (Media Syria Care)


RAKYAT THAILAND MASUK KE MALAYSIA PERLU GUNA MYSEJAHTERA

PADANG BESAR: Bermula 1 April ini, rakyat Thailand yang ingin memasuki Malaysia perlu mendaftar dalam aplikasi MySejahtera, selain mematuhi prosedur operasi standard (SOP) yang telah ditetapkan, kata Exco Hubungan dan Kerjasama Sempadan Perlis Ruzaini Rais.

“Daripada maklumat yang saya terima daripada pihak Jabatan Imigresen dan Jabatan Kesihatan negeri (JKNPs), pintu sempadan di Wang Kelian, Perlis, hanya untuk kemasukan daripada rakyat Thailand,” katanya kepada pemberita ketika membuat tinjauan di pintu sempadan Wang Kelian, di sini, hari ini.

Beliau berkata Jabatan Imigresen Perlis akan membuat pemeriksaan suhu badan dan mengambil maklumat warga Thailand yang memasuki negara ini.

“Hanya pelancong yang datang melancong lebih daripada lima hari sahaja dibenarkan masuk ke  Malaysia,” katanya lagi.

Perdana Menteri Datuk Seri Ismail Sabri Yaakob pada 8 Mac lepas mengumumkan Malaysia akan memasuki Fasa Peralihan Ke Endemik dan membuka semula sempadan negara mulai 1 April.—AlHijrah Online


BAKAL JEMAAH HAJI MALAYSIA WAJIB LALUI PEMERIKSAAN KESIHATAN

KUALA LUMPUR: Bakal jemaah haji Malaysia bagi musim 1444H/2023 wajib menjalani pemeriksaan kesihatan di klinik-klinik yang diiktiraf untuk memastikan kesihatan mereka berada pada tahap optimum.

Menurut kenyataan bersama Tabung Haji (TH) dan Kementerian Kesihatan Malaysia (KKM) ketetapan itu adalah langkah berjaga-jaga bagi memastikan semua bakal jemaah haji Malaysia berada pada tahap kesihatan yang baik daripada segi fizikal dan mental untuk melaksanakan ibadat haji dengan sempurna.

Kenyataan itu menyebut Indeks Jisim Badan (BMI) bakal jemaah hendaklah tidak melebihi 40, penyakit kronik seperti hipertensi dan diabetes yang stabil, tiada penyakit serius seperti kanser, penyakit paru-paru yang kronik dan sebagainya.

Sementara itu, Pengarah Eksekutif Haji TH Datuk Sri Syed Saleh Syed Abdul Rahman dipetik sebagai berkata saringan kesihatan ketat pada musim haji lalu berkesan kerana peratusan jemaah haji yang mendapatkan rawatan pesakit luar dan dimasukkan ke dalam wad amat rendah berbanding tahun-tahun sebelum ini.

Ketua Pengarah Kesihatan Tan Sri Dr Noor Hisham Abdullah pula berkata pemeriksaan kesihatan bakal haji merupakan aktiviti penting KKM dengan kerjasama TH terhadap setiap bakal jemaah yang akan menunaikan fardu haji ke tanah suci setiap tahun.

Beliau berkata ibadat haji memerlukan kekuatan fizikal dan mental, maka aspek kesihatan harus dititikberatkan oleh semua bakal haji bermula dari tanah air lagi.

“Pemeriksaan kesihatan adalah satu langkah positif agar semua jemaah haji Malaysia mempunyai tahap kesihatan baik kerana ibadat haji melibatkan jutaan jemaah dari seluruh dunia,” katanya dalam kenyataan sama.

Dr Noor Hisham turut menasihati jemaah haji supaya sentiasa menjaga kebersihan diri, memakai pelitup muka semasa berada di tempat sesak, mengelak daripada berhubung dengan individu yang bergejala dan menjalani ujian RTK-Ag COVID-19 kendiri sekiranya mendapati diri bergejala.


PENDAKWAH: PENGGUNAAN ‘FACEAPP’ HARAM

KUALA LUMPUR: Penggunaan aplikasi yang boleh menukar wajah seseorang kepada jantina berlainan, dan menyebarkannya di laman sosial adalah haram di sisi agama.

Pendakwah, Dr Nur Mohammad Hadi berkata, ini kerana perbuatan tersebut mengaibkan dan menjatuhkan maruah diri sendiri sebagai seorang muslim.

Ikuti laporan Berita Alhijrah siaran 21 Jun 2020.— AlHijrah Online


PERIKATAN PEMERINTAH NEPAL GAGAL PEROLEH MAJORITI DALAM PILIHAN RAYA UMUM

KATHMANDU: Perikatan pemerintah di Nepal gagal memperoleh majoriti untuk membentuk kerajaan baharu selepas keputusan pilihan raya diumumkan pada malam Selasa.

Kongres Nepal, yang mengetuai perikatan pemerintah muncul sebagai blok terbesar dalam Dewan Rakyat dengan memperoleh 89 kerusi, diikuti parti pembangkang utama Parti Komunis Nepal (Unified Marxist Leninis) dengan 78 kerusi, lapor Xinhua.

Sementara itu, Parti Komunis Nepal (Maoist Center), menduduki tempat ketiga dengan 32 kerusi.

Perikatan pemerintah itu turut dianggotai Parti Komunis Nepal (Unified Socialist) yang memperoleh 10 kerusi, manakala Parti Loktantrik Samajbadi (empat kerusi) dan Rastriya Janamorcha yang membentuk pakatan dengan empat parti pemerintah pada pilihan raya umum 20 Nov mempunyai satu kerusi.

Secara keseluruhan, perikatan pemerintah memperoleh 136 daripada 275 kerusi dalam Dewan Rakyat dan memerlukan dua lagi kerusi untuk membentuk kerajaan baharu.

Nepal telah mengguna pakai sistem pilihan raya bercampur, iaitu 60 peratus wakil dewan rakyat dipilih melalui sistem pilihan raya, manakala baki 40 peratus lagi diisi melalui sistem perwakilan berkadar. — AlHijrah Online


PERHILITAN KEDAH TAHAN REMAJA MILIKI BURUNG LIAR

Burung Murai Batu

ALOR SETAR, 2 Jun – Jabatan Perlindungan Hidupan Liar dan Taman Negara (Perhilitan) Kedah menahan seorang remaja kerana memiliki burung pelbagai jenis daripada spesies tempatan bernilai RM50,000 dalam serbuan di sebuah rumah di Jalan Tanjong Pauh, Jitra, semalam.

Serbuan pada pukul 4 petang itu membawa kepada penemuan sembilan burung pelbagai spesies iaitu tiga ekor burung ayam-ayam, seekor lang sewah, seekor burung sintar, seekor burung daun, seekor burung lureh leher, seekor burung punai daun dan seekor burung murai batu.

Pengarah Perhilitan Kedah Mohamad Hafid Rohani berkata hasil risikan pegawainya selama seminggu mendapati remaja berumur 22 tahun itu tidak mempunyai sebarang dokumen atau surat pengesahan daripada Jabatan Perhilitan untuk memiliki burung-burung terbabit.

Beliau berkata siasatan mendapati suspek menjalankan urusan penjualan burung secara dalam talian dan pembelian terus manakala pengiklanan dilakukan selama beberapa jam di laman sosial sebelum dipadam bagi mengelak daripada dikesan pihak berkuasa.

“Suspek telah menjalankan operasi selama enam bulan. Seekor burung murai batu boleh dijual dengan harga RM8,000,” katanya kepada pemberita di Pusat Konservasi Hidupan Liar Bukit Pinang di sini, hari ini.

Mohamad Hafid berkata remaja terbabit ditahan reman selama empat hari sehingga Sabtu ini di Balai Polis Jitra untuk siasatan lanjut dan sekiranya disabitkan kesalahan akan didakwa mengikut Akta Pemuliharaan Hidupan Liar 2010.

“Dalam kes ini, penalti bagi kesalahan pertama akan dikenakan di bawah Seksyen 60(1)(a) suspek boleh didenda tidak melebihi RM50, 000 atau dipenjara tidak melebihi dua tahun atau kedua-duanya. “Seterusnya bagi penalti kesalahan kedua akan didakwa di bawah Seksyen 68(1)(a) dan suspek boleh didenda tidak melebihi RM100,000 atau penjara tidak melebihi tiga tahun atau kedua-duanya,” katanya.

Beliau berkata semua burung itu akan dilepaskan di habitat asal di negeri ini dalam masa terdekat.

BERNAMA


BUNUH ANAK KEKASIH, PENGANGGUR DIJATUH HUKUMAN MATI

KANGAR: Mahkamah Tinggi Kangar menjatuhkan hukuman mati terhadap seorang penganggur selepas didapati bersalah membunuh anak lelaki kekasihnya yang berusia enam tahun pada 2018.

Pesuruhjaya Kehakiman Dr Arik Sanusi Yeop Johari menjatuhkan hukuman itu terhadap Noraizuwan Hamali, 30, selepas mendapati pihak pembelaan gagal menimbulkan keraguan munasabah selain terdapat keraguan dalam pembelaannya.

Noraizuwan didakwa membunuh Muhammad Rayyan Hidayat Hairil Khan di sebuah rumah di Jalan Arau, Lorong Chempaka, Kampung Jejawi, dekat sini antara jam 3.45 petang 18 April 2018 dan 12.10 tengah malam 19 April 2018.

Pesalah didakwa mengikut Seksyen 302 Kanun Keseksaan yang memperuntukkan hukuman mati mandatori jika sabit kesalahan.

Kes dikendalikan Timbalan Pendakwa Raya Mohd Izham Ali manakala tertuduh diwakili peguam Rafidi Mohamad.

Rafidi dalam rayuannya memohon mahkamah menjatuhkan hukuman ringan terhadap anak guamnya memandangkan tertuduh sudah insaf terhadap kesalahan yang dilakukannya dan berjanji tidak akan mengulanginya pada masa hadapan.

Menurutnya, anak guamnya itu bercerai dengan isterinya selain mempunyai dua orang anak berusia 11 dan sembilan tahun yang kini dijaga bekas isterinya itu.

Manakala, Mohd Izham memohon mahkamah menjatuhkan hukuman setimpal kerana mangsa adalah seorang kanak-kanak dan juga anak kepada teman wanitanya.

Menurutnya, kanak-kanak itu mengalami kecederaan serius sehingga membawa kepada kematian.–AlHijrah Online


KES BAHARU COVID-19 MENGHAMPIRI LIMA ANGKA

KUALA LUMPUR: Jumlah kes baharu COVID-19 yang dilaporkan pada 5 Februari 2022 adalah 9,117 kes.

Ketua Pengarah Kesihatan Tan Sri Dr Noor Hisham Abdullah berkata, pertambahan kes baharu itu menjadikan jumlah kumulatif sebanyak 2,904,131 kes.

Ujar beliau, maklumat terperinci berkenaan kes COVID-19 akan dimuatnaik ke laman COVIDNOW.

“Data harian laman COVIDNOW dikemaskini sekaligus selepas tengah malam,” katanya menerusi ciapan di Twitter.

Dr Noor Hisham berkata jumlah kes harian dijangka meningkat dalam tempoh beberapa hari dan minggu.

Beliau menyarankan orang ramai untuk mengambil dos penggalak COVID-19 dengan kadar segera. – AlHijrah Online


JURUTEKNIK, PEMANDU TEKSI DIDAKWA SOKONG LTTE

KUALA KANGSAR : Juruteknik kilang dan pemandu teksi didakwa di Mahkamah Sesyen Kuala Kangsar, hari ini atas pertuduhan melibatkan diri dalam kumpulan pengganas Harimau Pembebasan Tamil Eelam (LTTE), sejak lima tahun lalu.

Mengikut pertuduhan, S Arivainthan, 27, dan V Balamurugan, 37, didakwa dengan pengetahuan telah memberi sokongan kepada kumpulan LTTE dalam satu majlis.

Mereka didakwa melakukan kesalahan itu di Dewan Majlis Perbandaran Kuala Kangsar Cawangan Sungai Siput (U) antara jam 6.30 petang hingga 11.45 malam, 28 Disember 2014.

Arivainthan yang merupakan juruteknik kilang dan Balamurugan bekerja sebagai pemandu teksi mengangguk faham dengan pertuduhan yang dibacakan dalam bahasa Melayu di hadapan Hakim Rohaida Ishak.

Bagaimanapun tiada pengakuan direkodkan kedua-dua tertuduh.

Bagi pertuduhan ini, kedua-duanya didakwa mengikut Seksyen 130J(1)(a) Kanun Keseksaan yang memperuntukkan hukuman penjara sepanjang hayat atau tidak melebihi 30 tahun atau denda dan mana-mana harta yang digunakan atau diniat untuk digunakan melakukan kesalahan ini hendaklah dirampas.

Tertuduh Balamurugan dari Sungai Siput turut didakwa atas tiga lagi pertuduhan memiliki dan mempamer item-item yang berunsur perbuatan keganasan atau berkaitan dengan LTTE.

Dia dituduh memiliki item-item terbabit dalam sebuah telefon bimbit jenama Samsung Galaxy A7 di pekarangan Stesen Teksi Sungai Siput (U) pada jam 9.40 pagi, 10 Oktober lalu.

Balamurugan bersama Arivainthan dibawa keluar dari Mahkamah Sesyen Kuala Kangsar hari ini.

Tertuduh turut didakwa memiliki dan mempamer item-item yang berunsur perbuatan keganasan atau berkaitan dengan LTTE di sebuah rumah di Taman Bukit Medan Sungai Siput (U) pada jam 9.50 pagi, 10 Oktober lalu.

Bagi ketiga-tiga kesalahan itu, tertuduh didakwa di bawah Seksyen Seksyen 130JB (1)(a) dan 130JB (1)(b) Kanun Keseksaan yang jika sabit kesalahan dihukum penjara tidak melebihi tujuh tahun atau denda dan hendaklah dilucuthakkan mana-mana item tersebut.

Pendakwaan dikendalikan Timbalan Pendakwa Raya Aliff Asraf Anuar Sharuddin.

Tertuduh Arivainthan diwakili Ahli Parlimen Jelutong, RSN Rayer sementara Matthews Jude dan Farhan Fadzil mewakili Balamurugan.

Terdahulu pihak pembelaan merayu agar mahkamah membenarkan permohonan ikat jamin terhadap kedua-dua tertuduh.

Dalam hujahannya, Rayer memberitahu tiada sebarang kenyataan atau izin daripada pihak pendakwa raya yang mewajibkan mahkamah menjalankan prosiding itu di bawah Akta Kesalahan Keselamatan (Langkah-Langkah Khas) 2012 (SOSMA) yang tidak membolehkan diikat jamin.

Mahkamah bagaimanapun tidak membenarkan sebarang ikat jamin ditawarkan kepada kedua-dua tertuduh kerana membabitkan kesalahan keselamatan dan menetapkan 28 November depan untuk sebutan semula kes.

Rayer ketika ditemui media memberitahu pihaknya akan mengemukakan rayuan kepada Mahkamah Tinggi Ipoh selewatnya esok bagi membenarkan ikat jamin terhadap tertuduh.

Media sebelum ini melaporkan 12 individu termasuk dua Ahli Dewan Undangan Negeri (ADUN) dari Negeri Sembilan dan Melaka ditahan kerana disyaki terbabit LTTE mengikut SOSMA. — BERNAMA


LELAKI MAUT, DUA CEDERA DISERANG BABI TUNGGAL DI PANTAI REMIS

IPOH: Seorang lelaki maut manakala dua lagi cedera apabila diserang seekor babi tunggal di Jalan Kampung Paya Ara, Pantai Remis.

Jurucakap Jabatan Bomba dan Penyelamat Malaysia berkata mangsa yang maut, Syaiful Anuar Abdul Wahab, 46, telah diserang oleh haiwan itu semasa dalam perjalanan ke kebunnya.

“Dua lagi mangsa masing-masing berumur 49 dan 60 tahun mengalami kecederaan ringan ketika mahu membantu mangsa daripada diserang babi tersebut.

“Pihak Balai Bomba dan Penyelamat Pantai Remis menerima panggilan mengenai insiden itu pada 7.05 malam,” menurutnya dalam kenyataan malam tadi.

Beliau berkata petugas kesihatan mengesahkan mangsa meninggal dunia di lokasi kejadian dan kes itu diserahkan kepada polis untuk tindakan selanjutnya.

“Anggota bomba membantu memberi pencahayaan kepada pihak polis untuk menembak babi tersebut,” katanya sambil menambah operasi tamat pada 8.10 malam.–AlHijrah Online


TUDUH TIDAK SOLAT: ATM MAAFKAN ASRI JANGGUT

KUALA LUMPUR: Meski pun menyifatkan kenyataan Mohd Asri Hamid atau Asri Janggut yang menghina anggota pasukan keselamatan dan penguatkuasa sebagai keterlaluan dan mengguris hati, Angkatan Tentera Malaysia (ATM) hari ini menerima permohonan maaf pengasas Hot Burger Malaysia itu.

Asri Janggut semalam membuat permohonan maaf menerusi media sosial selepas kenyataannya yang mendakwa askar dan polis tidak menunaikan solat mengundang rasa tidak puas hati warga net termasuk anggota pasukan keselamatan.

Dalam kenyataannya, Panglima ATM, Jeneral Tan Sri Affendi Buang menyifatkan manusia biasa sememangnya tidak terkecuali daripada melakukan kesilapan.

“Semoga apa yang berlaku dapat dijadikan sebagai satu pengajaran kepada seluruh rakyat Malaysia supaya sentiasa peka dan berhati-hati dalam mengeluarkan kenyataan atau pendapat dan fakta yang boleh mencetuskan sebarang polemik.”

Menurut Affendi lagi, ATM berharap supaya perkara seumpama ini tidak akan berulang, pada masa sama menyeru masyarakat untuk tidak membangkitkan lagi perkara itu di khalayak umum bagi menjaga keharmonian semua.

“Sesungguhnya, memaafkan kesalahan orang lain itu adalah dituntut dalam agama Islam kerana Islam adalah agama perdamaian dan kemaafan.”

Susulan kenyataan Asri tempoh hari, Bukit Aman membuka kertas siasatan selepas menerima laporan mengenai tuduhan berkenaan.

Kelmarin, tular klip video memaparkan kenyataan yang dibuat Asri, 42, yang disifatkan mengguris hati petugas keselamatan.

Selain menuduh askar dan polis tidak menunaikan solat dan merokok, Asri turut mempertikai sama ada pernahkah anggota keselamatan bertanyakan kepada anak mereka tentang kalimah syahadah. – AlHijrah Online


TANAH RUNTUH: JENAZAH NURUL AZMANI SELAMAT DIKEBUMI

KUALA LUMPUR: Jenazah seorang daripada mangsa tragedi tanah runtuh di tapak perkhemahan Fathers’ Organic Farm, Gohtong Jaya, Batang Kali, Selangor selamat dikebumikan di Tanah Perkuburan Islam Raudhatul Sakinah (KL-Karak), Taman Selasih di sini pada 10 malam tadi.

Ibu Allahyarham, Siti Esah Hassan, 53, berkata jenazah Nurul Azmani Kamarulzaman, 31, dibawa ke tanah perkuburan selepas selesai solat jenazah di Masjid Abu Hurairah Kampung Batu 5, Jalan Ipoh di sini.

Siti Esah berkata Allahyarham merupakan anak sulung daripada tiga beradik yang bekerja sebagai penolong kantin di Sekolah Jenis Kebangsaan Cina Mun Choong.

“Allahyarham menyertai perkhemahan itu kerana mengikut majikannya yang juga guru di sekolah tersebut dan dia sudah berjanji untuk pulang ke kampung selepas habis aktiviti perkhemahan itu.

“Rabu lepas, Allahyarham ada menghubungi saya pada malam sebelum hari kejadian untuk memberitahu dia sudah membeli tiket untuk pulang ke kampung di Kelantan yang sepatutnya semalam,” katanya kepada pemberita di Tanah Perkuburan Islam Raudhatul Sakinah.

Allahyarham merupakan antara 24 mangsa yang terkorban dalam tragedi tanah runtuh yang berlaku pada 2.42 pagi Jumaat.

Setakat ini, seramai sembilan mangsa masih hilang manakala 61 lagi berjaya diselamatkan.–AlHijrah Online


PENGUMUMAN AGIHAN DIVIDEN TH TAHUN INI DIJANGKA LEWAT

KUALA LUMPUR: Tarikh pengumuman dan semakan agihan dividen Tabung Haji (TH) bagi tahun kewangan 2022 dijangka sedikit lewat berbanding tahun lepas, Dewan Negara diberitahu hari ini.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata ia berikutan agihan dividen hanya boleh dibuat selepas audit bersih dilaksanakan.

“Insya-Allah dalam masa terdekat… ia agak lewat sedikit kerana laporan daripada Suruhanjaya Siasatan Diraja (RCI) memerlukan TH untuk mengumumkan agihan dividen setelah audit bersih dibuat.

“Jadi ia mengambil sedikit masa untuk membuat pengumuman tarikh (agihan dividen) berbanding tahun lepas,” katanya sesi penggulungan perbahasan Rang Undang-Undang Perbekalan 2023 (Belanjawan 2023) di Dewan Negara hari ini.

Ia bagi menjawab celahan Senator Mohd Apandi Mohamad yang ingin mengetahui tarikh pengumuman dividen TH pada tahun ini.

Pada tahun lalu, pengumuman berhubung perkara itu dilakukan pada 24 Feb 2022.

Sementara itu Mohd Na’im berkata kerajaan sangat komited dan optimis dalam melahirkan huffaz yang berkualiti dengan merangka pelbagai strategi selaras dengan Dasar Pendidikan Tahfiz Negara (DPTN) yang dilancarkan pada 2018.

Menurutnya berdasarkan data Darul Quran Jabatan Kemajuan Islam Malaysia, rekod sehingga Februari 2023 mencatatkan seramai 10,675 huffaz berjaya dilahirkan dengan 2,102 orang daripadanya merupakan huffaz profesional daripada lapan buah institusi pengajian tinggi.

“Kerajaan juga telah membina pelan tindakan DPTN yang mengandungi 20 strategi dan 32 inisiatif yang berpandukan kepada lima teras antaranya memantapkan undang-undang dan penguatkuasaan; mewujudkan model insitusi tahfiz serta mewujudkan kurikulum pendidikan tahfiz yang sesuai dengan pendidikan arus perdana,” katanya.–AlHijrah Online


HPTN INISIATIF LAHIRKAN TENAGA MAHIR BIDANG TEKNIKAL

KUALA LUMPUR: Hari Profesion Teknikal Negara 2021 anjuran Kementerian Kerja Raya merupakan inisiatif yang baik untuk melahirkan tenaga mahir dalam bidang teknikal.

Ketua Setiausaha Negara (KSN) Tan Sri Mohd Zuki Ali berkata, sambutan itu juga sebagai tanda pengiktirafan kepada warga profesion teknikal dalam usaha membangunkan infrastruktur negara.

“Tema ‘Menggerakkan Negara Melangkaui Aspirasi’ bertepatan dengan situasi peralihan ke fasa endemik ini.

“Ia memerlukan kebersamaan semua pihak walaupun berbeza bidang, namun hendaklah menjadi satu keluarga yang dapat bersama-sama menggalas tanggungjawab untuk memulih dan merancakkan semula pembangunan ekonomi negara,” katanya.

HPTN merupakan sambutan tahunan yang memberi penghargaan kepada jasa warga teknikal atas sumbangan mereka terhadap kemajuan infrastruktur dan landskap pembangunan dan permodenan negara.

Ia akan berlangsung selama empat hari bermula 4 hinga 7 Disember 2021 dan dirasmikan oleh Perdana Menteri Datuk Seri Ismail Sabri Yaakob.


Jika Bukan Penghinaan, Apa Maksudnya?

Sampai bila Nabi
Muhammad SAW akan terus dihina? Adakah perlu ada batas penghinaan terhadap
baginda, dan ketika itu barulah umat Islam perlu bertindak?

Penghinaan terhadap
nabi bukanlah satu perkara baharu dalam sejarah Islam. Tetapi membisu dan kaku
untuk bertindak adalah satu fenomena terkini dan tragedi malang bagi umat Islam
Malaysia.

Sekiranya pemimpin politik yang dinista, maka gegak gempita seluruh alam sehingga ke seluruh petala langit terasa gegarannya.

Andainya idola idaman yang dikeji, akan berhamburanlah hujah untuk mempertahankan reputasi dan susuk tubuhnya.

Bukankah Rasulullah SAW merupakan ikon penting dalam kehidupan umat Islam? Mengapakah baginda dinafikan untuk diberikan pembelaan sewajarnya?

Dalam konteks politik pula, kata-kata pemimpin pujaan dinaik taraf seperti hadis yang tidak boleh dipertikai. Batang tubuh pemimpin didewakan ibarat nabi yang maksum.

Apakah rakyat di negara ini silap, atau tersilap, atau sengaja menjahilkan diri kerana kepentingan dan ketaksuban kepartian?

Amat ketara
dalam norma kehidupan umat Islam negara ini, ada pemimpin yang lebih disanjungi
dan dimuliakan dari Nabi Muhammad SAW. Juga, idola idaman mereka dianggap lebih
bernilai walaupun al-Quran telah mengesahkan bahawa baginda adalah suri teladan
teragung.

Apakah masih ada umat Islam yang keliru sehingga mereka hilang sengat untuk mempertahankan insan paling mulia di sisi Allah?

Adakah golongan bukan Islam masih tidak faham bahawa mempercayai Nabi Muhammad SAW adalah salah satu prinsip keimanan umat Islam yang tidak boleh dipertikaikan sama sekali?

Masih terlalu
ramai rakyat negara ini yang jahil, berminda lopong, dan bersikap sembrono
dalam menjaga keharmonian antara kaum, terutamanya dalam perkara-perkara yang
berhubung kait dengan agama.

Sering
kedengaran orang yang menghina Nabi Muhammad SAW dibela oleh pemilik minda bercelaru
dengan hujah songsang bersandarkan prinsip kebebasan bersuara. Tetapi jika
agama dan adat kaum lain yang dihina dan dikeji, sepantas kilat mereka
mempertahankannya.

Sehingga kini budaya pemesongan tafsiran mengenai kedudukan orang Melayu dan agama Islam dalam perlembagaan masih diperdebatkan.

Malah ada yang lebih berani, kebencian terhadap agama Islam dizahirkan ibarat mempromosi filem Hollywood tanpa memikirkan kesan dan akibatnya.

Mahukah kita
berhadapan dengan suasana di mana tiap-tiap penganut agama berprasangka antara
satu sama lain kerana kebencian, kebiadaban dan keceluparan sesetengah pihak? Namun
inilah hakikat yang harus diterima dewasa ini.

Terdapat tangan-tangan berkudis bermain mancis di media sosial untuk menyemarakkan api persengketaan. Masih ada mulut-mulut berkurap yang celupar asyik bersandiwara tanpa memikirkan kesan hujahnya.

Malahan masih ramai yang berjudi nasib mengejar populariti dengan menghidupkan bara api perpecahan secara tidak disedari. Inikah bentuk rakyat Malaysia yang diidamkan oleh deklarasi Rukun Negara pada 31 Ogos 1970?

Umat Islam
sering dipaksa rela untuk bertoleransi dengan kebiadapan golongan yang
menghina, mempersenda dan memperlekah Rasulullah SAW dan hukum-hukum Islam.
Amat mengelirukan, umat Islam diminta bertoleransi, tetapi si penghina nabi dibela
atas semangat demokrasi.

Malang sekali
bagi umat Islam, apabila ada pemimpin dan golongan tertentu berasa gusar dan
sensitif terhadap reaksi umat Islam yang memprotes terhadap penghinaan yang
dilontarkan kepada Rasulullah SAW. Di manakah maruah golongan ini?

Sekiranya ibu bapa mereka sendiri yang dihina dan diaibkan melalui lukisan atau coretan, adakah mereka akan berdiam diri? Mahukah mereka bertoleransi dengan golongan yang mempersendakan maruah keluarga dan martabat kedua ibu bapa mereka?

Sebaliknya, inilah nasib yang menimpa golongan yang membela dan mempertahankan maruah Nabi Muhammad SAW.

Gelaran apakah yang patut diberi kepada umat Islam yang tidak terusik perasaannya apabila Rasulullah dihina? Panggilan apakah yang sesuai dengan sikap mereka apabila umat Islam yang membela Nabi Muhammad SAW digelar rasis, tidak bertoleransi, oportunis dan sebagainya?

Tidakkah mereka terfikir bahawa dengan sikap melunakkan tindakan penghina Rasulullah tanpa disedari mereka sendiri telah menghina nabi yang paling agung ini?

Jika sahabat
masih ada, adakah mereka akan mewajarkan tindakan si penghina Nabi Muhammad SAW?

Sejak
akhir-akhir ini ramai umat Islam Malaysia yang hanya berpeluk tubuh dalam
perkara ini. Mereka menganggap penghinaan ini hanyalah hiburan seketika, dan
dengan sendirinya akan reda apabila tiba masanya.

Inikah rupa bentuk sikap umat Islam yang mengharapkan syafaat dari Nabi Muhammad SAW ketika berada di Padang Masyar nanti?

*Dr Yahya Mat Som adalah pakar dalam bidang Pembangunan Personal dan Profesional (Cognitive Dissonance Psychology)

PENAFIAN:Hijrah Online tidak bertanggungjawab terhadap pendapat yang diutarakan melalui rencana ini. Ia adalah pandangan peribadi penulis dan tidak semestinya menggambarkan pendirian kami. Segala risiko akibat komen yang disiarkan menjadi tanggungjawab penulis.


Tembakan di Belanda akibat perbalahan keluarga

AMSTERDAM, 19 Mac – Portal GeenStijl yang memetik sumber
berkata, suspek insiden tembakan trem di Utrecht berniat membunuh kakak
iparnya.

Kenyataan sumber selari dengan laporan di Turki menyebut
beberapa ahli keluarga Gokmen menyatakan bahawa suspek melepaskan tembakan ke
arah seorang ahli keluarga atas sebab pertikaian domestik.

Menurut portal tersebut, jika pertikaian isu keluarga diambil
kira, maka insiden semalam tidak boleh dikaitkan dengan terorisme.

Namun begitu, polis masih menyiasat segala kemungkinan dan
latar belakang suspek, Gokmen Tanis yang dilahirkan di Turki.

Pada 2013, Gokmen disyaki cuba menyebabkan kematian dengan
memulakan kebakaran terhadap sebuah pangsapuri dan beberapa tahun lalu, dia
didakwa melakukan rompakan, mencuri, memandu dalam keadaan mabuk serta meludah
polis di muka.

Sinar Harian memtik laporan agensi berita menyebutkan Gokmen
sepatutnya hadir ke mahkamah pada 4 Mac lalu atas satu kes rogol.

Sementara itu, saksi kejadian Daan Molenaar memberitahu akhbar
berbahasa Inggeris NLTimes bahawa dia berada di dalam trem semasa kejadian itu
berlaku.

Dia melihat seorang wanita terbaring di atas jalan seperti
baru dilanggar.

“Beberapa orang cuba membantu mangsa, tetapi mereka
bertempiaran lari sejurus mendengar bunyi tembakan. “Kemudian penyerang
melepaskan beberapa das tembakan ke arah orang ramai yang cuba masuk campur,”
katanya.


PELAKON REMAJA PERLU BUAT LAPORAN POLIS ISU JENAYAH SEKSUAL

KUALA LUMPUR: Pelakon remaja berusia 15 tahun yang baru-baru ini mendakwa menjadi mangsa gangguan seksual bapanya perlu membuat laporan polis.

Menteri di Jabatan Perdana Menteri (Hal Ehwal Agama) Datuk Idris Ahmad berkata, tindakan itu perlu kerana jenayah seksual merupakan kesalahan yang berat dari sudut undang-undang.

“Pihak berkuasa terutamanya pihak polis boleh bertindak sewajarnya apabila dibuka kertas siasatan dan boleh membuktikan kebenaran dan kesahihan setiap kesalahan yang dilakukan.

“Apatah lagi kes ini adalah kes yang melibatkan ibu dan bapa kandungnya. Aib keluarga perlu sangat untuk dijaga kerana usia gadis ini masih muda. Banyak lagi perkara yang bakal ditempuh bagi seorang anak muda dan laporan pada pihak berkuasa perlu dibuat agar masa depan insan teraniaya seperti ini mendapat pembelaan sewajarnya,” katanya dalam catatan di Facebook.

Beliau turut meluahkan rasa khuatir terhadap ancaman dan keselamatan pelakon itu apabila mendedahkan kelakuan bapanya pada umum.

“Aib dan jenayah adalah dua perkara yang berbeza, tapi terkait antara satu sama lain bila ianya dibacarakan dalam bab undang-undang.

“Mungkin tajuk berita agak sensasi, tapi pastinya Islam memberi ruang penyelesaian yang lebih tuntas,” katanya mengulas laporan akhbar yang melaporkan beliau menasihatkan pelakon itu tidak mendedahkan aib bapanya.

Dalam pada itu beliau difahamkan Kementerian Pembangunan Wanita, Keluarga dan Masyarakat telah bersedia untuk membantu jika laporan dibuat dan akan memberi perlindungan sementara siasatan dijalankan terhadap mangsa.

“Negara kita punyai undang-undang. Kita perlu mendahului suatu perkara yang tepat untuk menatijahkan kebenaran,” katanya. – AlHijrah Online


SEORANG PEKERJA KUARI DIKHUATIRI TERTIMBUS DALAM RUNTUHAN BATU

IPOH: Seorang pekerja dikhuatiri terperangkap dalam kejadian runtuhan batu di sebuah tapak kuari di Keramat Pulai, Simpang Pulai di sini hari ini.

Ketua Polis Daerah Ipoh ACP Yahaya Hassan berkata pihaknya menerima maklumat kejadian itu daripada orang awam pada 10.50 pagi.

“Pihak polis dengan kerjasama Jabatan Bomba dan Penyelamat Malaysia (JBPM) termasuk agensi yang berkaitan telah melancarkan operasi mencari dan menyelamat (SAR) mangsa yang dikatakan tertimbus dalam runtuhan itu.

“Operasi ini juga turut mendapat kerjasama daripada Jabatan Mineral dan Geosains (JMG) yang memantau pergerakan batu dan cerun oleh pakar cerun JMG,” katanya dalam satu kenyataan hari ini.

Katanya identiti mangsa masih belum dikenal pasti dan operasi terbabit akan dimaklumkan dari semasa ke semasa.

Sementara itu, Penolong Pengarah Bahagian Operasi Jabatan Bomba dan Penyelamat Malaysia (JBPM) Perak, Sabarodzi Nor Ahmad berkata pihaknya telah berusaha mengeluarkan mangsa namun tangan mangsa masih tersangkut di bawah jentera dan belum dapat dikeluarkan sehingga kini.

“Kerja-kerja membawa keluar mangsa dihentikan sementara kerana masih terdapat pergerakan batu yang jatuh dari tebing yang runtuh,” katanya.–AlHijrah Online


ISA SAMAD BERSALAH ATAS SEMBILAN TUDUHAN RASUAH

KUALA LUMPUR: Bekas Pengerusi Felda Tan Sri Mohd Isa Abdul Samad, didapati bersalah hari ini atas sembilan pertuduhan rasuah berjumlah RM3 juta berkaitan pembelian Merdeka Palace Hotel & Suites (MPHS) di Kuching, Sarawak.

Keputusan tersebut dibuat Hakim Mahkamah Tinggi, Mohd Nazlan Mohd Ghazali selepas mendapati pembelaan Mohd Isa hanya merupakan penafian semata-mata dan tertuduh juga gagal menimbulkan keraguan munasabah di akhir kes pembelaan.

“Dengan ini, mahkamah mendapati pihak pendakwaan berjaya membuktikan kes melampaui keraguan munasabah terhadap tertuduh.

“Oleh itu, tertuduh didapati bersalah dan disabitkan dengan kesalahan-kesalahan di bawah Seksyen 16(a)(A) Akta Suruhanjaya Pencegahan Rasuah Malaysia (SPRM),” kata Mohd Nazlan.

Sembilan kesalahan yang disabitkan ke atas Mohd Isa selepas dirinya menerima suapan berjumlah RM3,090,000 daripada Ikhwan Zaidel, iaitu Ahli Lembaga Pengarah Gegasan Abadi Properties Sdn Bhd (GAPSB), menerusi bekas pegawai politik khas beliau, Muhammad Zahid Md Arip, sebagai tanda terima kasih kerana membantu meluluskan pembelian hotel oleh Felda Investment Corporation Sdn Bhd (FICSB) pada harga RM160 juta.

Berdasarkan kesalahan itu, Mahkamah Tinggi hari ini menjatuhkan hukuman penjara enam tahun dan denda RM15.45 juta ke atas Mohd Isa.

Bagaimanapun, Mahkamah Tinggi hari ini membenarkan permohonan Mohd Isa untuk menangguhkan pelaksanaan hukuman penjara dan denda sehingga rayuan difailkan di Mahkamah Rayuan.

Mahkamah membenarkan jaminan berjumlah RM1.5 juta oleh pemohon dibayar sebelum 2 petang Khamis.

Mohd Isa juga dikehendaki melaporkan diri ke balai polis berhampiran rumah beliau pada setiap 1 hari bulan. – AlHijrah Online


Israel bedil Gaza lagi

GAZA, 23 Januari – Pesawat
tentera rejim Israel dilaporkan melancarkan serangan udara ke utara Semenanjung
Gaza dalam tindakan pencerobohan terbaharu di pesisir pantai Palestin yang
terkepung.

“Serangan dilakukan sebagai
tindak balas terhadap serangan yang dilancarkan ke atas pasukan kami,” kata
Tentera Udara Israel dalam satu kenyataan.

Kenyataan turut menyebut, pesawat
tentera Israel membedil beberapa sasaran di sebuah kem latihan milik pejuang
Hamas, namun tiada laporan kecederaan diterima.

Sinar Online melaporkan terdahulu,
seorang warga Palestin dikenali sebagai Mohammed al-Nabaheen, 24, terbunuh
sementara empat yang lain cedera apabila tentera rejim membedil Semenanjung
Gaza susulan insiden seorang tenteranya ditembak di pagar sempadan.

Hamas kemudian mengesahkan
al-Nabaheen sebagai anggota sayap tenteranya, Briged Ezzedine al-Qassam.

Sekurang-kurangnya 250 rakyat
Palestin dibunuh tentera Israel sejak protes besar-besaran di Semenanjung Gaza
bermula 30 Mac tahun lalu, manakala lebih 26,000 yang lain mengalami kecederaan.